Yezu donna Yahutuw bolo ani u be tagara n’a ye a fagayɔrɔ la | Yezu ka ɲɛnamaya\nYezu donna Yahutuw bolo ani u be tagara n’a ye a fagayɔrɔ la\nMATIYO 27:31, 32 MARIKI 15:20, 21 LUKA 23:24-31 ZAN 19:6-17\nPILATI B’A ƝININA KA YEZU LABILA\nU YE JALAKI BEN YEZU KAN ANI U BE TAGARA A FAGAYƆRƆ\nU ye Yezu tɔɔrɔ kosɔbɛ ani k’a lɔgɔbɔ. Pilati y’a ɲini ka Yezu labila. O n’a ta bɛɛ, sarakalasebagaw kuntigiw n’u ka mɔgɔw m’u ka miiriya yɛlɛma. U t’a fɛ foyi ka Yezu kisi fagari ma. U tora ka pɛrɛn ko: “A ka gwengwen lɔgɔ kan! A ka gwengwen lɔgɔ kan!” Pilati y’u jaabi ko: “Aw yɛrɛ k’a minɛ k’a gwengwen, ne kɔni ma jalakiyɔrɔ si ye a la.”—Zan 19:6.\nYahutuw ma se ka tɛmɛ politikikow fɛ k’a to Pilati k’a miiri ko Yezu ka kan ka faga. Nka, yala u bena se ka tɛmɛ diinankow fɛ ka Pilati ka miiriya yɛlɛma wa? U tun ye Yezu jalaki min na u ka kititigɛlaw jɛnkulu ɲɛfɛ ko a ye Ala nɛni, u segira o kan tugun. U ko “sariya be olu fɛ, k’olu ka sariya la [Yezu] ka kan ka faga, bari a y’a yɛrɛ kɛ Ala Deen ye.” (Zan 19:7). Nin ye jalakiliko kura ye Pilati fɛ.\nPilati segira ka don a ka masaso kɔnɔ. A be fɛɛrɛ wɛrɛ ɲinina walisa ka Yezu labila. Mun na do? Sabu Yezu y’a jaa gwɛlɛya ka tɔɔrɔba muɲu ani Pilati muso yɛrɛ sikora Yezu koo la (Matiyo 27:19). Sisan, Yahutuw be Yezu jalakira ko a ye “Ala Deen” ye. O kɔrɔ ko di? Pilati b’a lɔn ko Yezu be bɔ Galile mara la (Luka 23:5-7). O bɛɛ n’a ta, a ye Yezu ɲininga ko “a bɔra min”? (Zan 19:9). N’a sɔrɔ Pilati tun b’a yɛrɛ ɲiningara yala Yezu ye ɲɛnamaya kɛ sankolo la ka sɔrɔ ka na dugukolo kan ani ko Ala lo y’a ci wa?\nYezu yɛrɛ tun y’a fɔ Pilati ye ko ale ye masacɛ ye ani ko a ka masaya tɛ nin duniɲa ta ye. Yezu ye min fɔ ka ban, a t’a fɛ ka dɔ fara o kan tugun. O kama, a ma Pilati jaabi. O ma diya Pilati ye ani a dimina k’a fɔ Yezu ye o: “I te ne jaabi wa? I m’a lɔn ko ne be se k’i gwengwen lɔgɔ kan, walima k’i labila wa?”—Zan 19:10.\nYezu y’a jaabi dɔrɔn ko: “See min b’i fɛ k’a yira ne la, i m’o sɔrɔ i yɛrɛ ma, Ala le ye o see d’i ma, o la do, mɔgɔ min ye ne don i bolo, o tigi le ye hakɛba kɛ ka tɛmɛ e kan.” (Zan 19:11). Yezu kaan tɛ mɔgɔ kelen dɔrɔn ma. Nka, a b’a fɛ k’a fɔ ko Kayifu n’a baarakɛɲɔgɔnw ani Zuda Isikariyɔti ye jurumuba kɛ ka tɛmɛ Pilati kan.\nYezu ka kokɛcogo ani a ka kumaw ye Pilati kabakoya. A be siranna ko n’a sɔrɔ Ala lo ye Yezu ci. O kama, a y’a ɲini tugun ka Yezu labila. Nka, n’a sɔrɔ Pilati be siranna koo wɛrɛ ɲɛ fana. Yahutuw ye dɔ fara o siranya kan tuma min na u ye Pilati bagabaga ko: “N’i y’a bila, i te Ɔrɔmu masacɛ teri ye tugu. Bari mɔgɔ min b’a yɛrɛ kɛ masa ye, o tigi be wili masacɛ le kama.”—Zan 19:12.\nGofɛrɛnɛrɛ Pilati bɔra luu kɔnɔ ni Yezu ye tugun. A tagara sigi kititigɛyɔrɔ la k’a fɔ jama ye ko: “A ye aw ka masacɛ filɛ.” Nka, Yahutuw ma sɔn a ka kuma ma. U kulera ni kaanba ye tugun ko: “A ka faga, a ka faga lɔgɔ kan!” Pilati y’a fɔ u ye ko: “Ne k’aw ka masacɛ faga lɔgɔ kan wa?” Ɔrɔmukaw ka kuntigiya be Yahutuw niin tɔɔrɔla kabi wagatijan. O n’a ta bɛɛ, sarakalasebagaw kuntigiw sinsinna a kan ko “masacɛ wɛrɛ te olu fɛ Ɔrɔmu masacɛ kɔ.”—Zan 19:14, 15.\nYahutuw b’a gwanna Pilati kun. Pilati ye fagobagatɔya kɛ ka Yezu don u bolo u k’a faga. Sɔrɔdasiw ye forokiya wulenman nin bɔ Yezu la, k’a yɛrɛ ka faniw don a kaan na. U tagatɔ ni Yezu ye a fagayɔrɔ la, a y’a yɛrɛ ka gwengwelɔgɔ ɲun.\nSisan, an be jumalon, Nisankalo tile 14 ani midi be ɲini ka se. Kabi lamisalon sɔgɔma, Yezu be seen kan, u b’a la k’a ɲani ani k’a tɔɔrɔ. K’a to a be banbara k’a yɛrɛ gwengwelɔgɔ ɲun, a fanga bɛɛ banna. O kama, sɔrɔdasiw ye tɛmɛbaga dɔ waajibiya a ye gwengwelɔgɔ nin ta ka taga n’a ye Yezu fagayɔrɔ la. O cɛɛ tɔgɔ ko Simɔn ani a be bɔ Afiriki, Sirɛni dugu la. Mɔgɔ caaman be tugura Yezu kɔ. Dɔw b’u disi gosira dusukasi bolo ani u be kasira.\nMuso minw be kasira, Yezu y’a fɔ olu ye ko: “Zeruzalɛmu musow, aw kana kasi ne kosɔn. Aw ye kasi aw yɛrɛw n’aw ka deenw kosɔn, bari loon dɔ bena se, mɔgɔw ben’a fɔ ko: ‘Muso minw ma deen sɔrɔ ka ye, ni minw te se ka deen sɔrɔ, ani minw ma siin di deen ma ka ye, olu dagamunin lo.’ O tuma na, mɔgɔw ben’a daminɛ k’a fɔ kuluw ye ko: ‘Aw ka ben an kan!’ U ben’a fɔ tintinw ye ko: ‘Aw k’an datugu!’ Ne be kuma ten bari aw yɛrɛ y’a ye u be nin kɛra yirikɛnɛ na, yiri jalan ta bena kɛ cogo di?”—Luka 23:28-31.\nYezu kaan be Yahutu siya lo ma. O siya be komi yiri min be jara, nka a ma ja pewu sabu Yezu ni Yahutu minw lara a la, olu bele be yen. Nka ni Yezu sara ani a ka kalandenw ye Yahutu diinan to yen, Yahutu siya bena ja Alako ta fan fɛ i ko yiri sanin. Tuma min na Ala bena a to Ɔrɔmukaw ka sɔrɔdasiw ka wuli Yahutu siya kama, kasi bena gwan o wagati!\nDiinan kuntigiw ye Yezu jalaki mun lo la?\nPilati be siranna mun lo ɲɛ Yezu koo la?\nSarakalasebagaw kuntigiw sera cogo di ka Pilati hakili yɛlɛma walisa a ka sɔn u ka Yezu faga?\nTuma min na Yezu kumana “yirikɛnɛ” ani “yiri jalan” koo la, a tun b’a fɛ ka mun lo fɔ?\nA ci dɔ ma A ci dɔ ma Yezu donna Yahutuw bolo ani u be tagara n’a ye a fagayɔrɔ la\njy sap. 130 ɲɛɛ 296-297


Zeb 1 AKKDC08 - Aw ye hakɛ kɛ Ala faan fɛ. O kosɔn, - Bible Search\nZeb int Daniyɛli, girɛkikan na int\nYɛrɛ kɔlɔsi joko ma\nBabilɔnikaw ka masacɛ tun bena mɔgɔ minw minɛ ka taga n'u ye Babilɔni, Ala tun y'a fɔ Zeremi ye ko a ka min fɔ u ye, Zeremi y'o kɛ bataki ye k'o ci u ma. O filɛ nin ye ko:\n1Aw ye hakɛ kɛ Ala faan fɛ. O kosɔn, Babilɔni masacɛ Nabukodonozɔri bena aw minɛ ka taga n'aw ye Babilɔni. 2N'aw sera o yɔrɔ la, aw bena to yen saan caaman kɔnɔ, ka waatijan kɛ yen, fɔɔ saan kɛmɛ fila ni bi seegi ɲɔgɔn. Nga o kɔ, ne ben'a kɛ aw be bɔ o yɔrɔ la hɛrɛ la. 3Aw k'a lɔn sisan ko aw bena batofɛnw ye Babilɔni, minw dilanna ni yiri ye, ni warigwɛ ani sanu ye, ni mɔgɔw b'u ta u gaman kan, batofɛn nunu be siranya bila siyaw la. 4O la, aw k'aw yɛrɛ kɔlɔsi aw ka koo bɛɛ la, aw fana kana kɛ i n'a fɔ o siya nunu. Aw kan'a to o batofɛn nunu siranya k'aw minɛ. 5N'aw ye jama ye tuma min na n'u be biri u ɲafɛ ani u kɔfɛ, aw k'a fɔ aw dusu la ko: «An ka kan ka biri e Matigi le ɲakɔrɔ!» 6Bari ne ka mɛlɛkɛ bena to aw fɛ k'aw kɔlɔsi ani k'aw tanga.\nJoko man kan ka zuwifuw fili\n7Baarakɛla dɔ le ye batofɛn nunu nɛnkun lɛsɛ. Siga t'a la, batofɛn nunu mɔnna ni sanu, ani warigwɛ ye. Nga namarafɛnw lo, u te se ka kuma. 8Sunguru b'a yɛrɛ lalaga ka ɲa cogo min na, o cogo kelen na mɔgɔ nunu bɛ sanu kɛ 9ka fugulan dilan k'a biri u ka batofɛnw kuun na. Tuma dɔ la, sarakalasebagaw yɛrɛ be sanu ni warigwɛ soɲa u fɛ k'u yɛrɛ makow ɲa n'o ye. 10U yɛrɛ be dɔ di joso kɔnɔ kakalamusow ma. O batofɛn minw dilanna ni yiri ye, ni warigwɛ ani sanu ye, u be fani don u kaan na i n'a fɔ mɔgɔw. 11Nga u te se k'u yɛrɛ tanga soon ni bagabaga ma. Ni u ye fani ɲanaman don u kaan na, 12joso kɔnɔ gwangwan be la o kan, n'u ɲada, o tigi be to k'o jɔsi. 13Masabere b'u bolo, i n'a fɔ mara kuntigiw, k'a sɔrɔ hali ni mɔgɔ dɔ donna u gasi la, u te se k'o tigi faga. 14Murujan ni jende b'u kinibolo la, o bɛɛ n'a ta, u tɛ se k'u yɛrɛ tanga kɛlɛdenw, walima soonw ma. A be lɔn o le la k'u te batofɛn ɲanamanw ye. O la, aw kana siran u ɲa!\n15Minan min cira, o te foyi ɲa cogo min na, 16u ka batofɛnw be ten fana, n'u y'u bila soow kɔnɔ. O soo nunu donbagaw seen be gwangwan min wili, o be sigi u ɲaa kan. 17Ni mɔgɔ min ye kojugu kɛ masacɛ la, u b'o tigi datugu cogo min na k'a fagalɔn kɔnɔ, sarakalasebagaw be bɔ ka jobon datugu k'a sɔgɔ ka ɲa ten fana janko soon kana don k'u ta. 18Olu yɛrɛ mako be yeelen min na u yɛrɛ ka soo, u be fitinɛw mana u ka josow kɔnɔ, nga u ka batofɛnw te se ka foyi ye. 19U be i n'a fɔ joso tutunan, a be fɔ min ma ko a kɔnɔna tolila. Bagabaga be bɔ duguma k'u dumu, olu n'u ka faniw, u te bɔ o kala ma! 20Sisi min be bɔ joso kɔnɔ, o y'u ɲada fin. 21Toolen ni naganaganiw, ani kɔnɔ wɛrɛw, hali jakumaninw be na sigi u kan, u kuun kan yɛrɛ. 22O la, aw k'a lɔn ko batofɛn gwansanw lo, aw kana siran u ɲa!\n23U y'u mɔn ni sanu min ye janko k'u masiri, n'u ma u jɔsi k'a nɔgɔ bɔ, olu tena manamana cogo si la. Bari mɔgɔ y'u yelen k'u dilan tuma min na, u ma bɔ o kala ma. 24Mɔgɔ b'u san sɔngɔgwɛlɛn na, k'a sɔrɔ ninakili t'u la haali dɔɔni. 25Seenw t'u fɛ minkɛ, wajibi lo u b'u ta u gaman kan. O le b'a yira mɔgɔw la ko nafa t'u la. Hali u sɔnbagaw be maloya. 26Tiɲɛ na, ni batofɛn benna duguma, u ka kan k'a kɔrɔta. N'u y'a lɔ, a te se ka taga yɔrɔ si a yɛrɛ ma. N'u y'a la, a tɛ se ka wili fana. N'u b'u sɔnna, a be i n'a fɔ u be fɛɛnw dira suu ma. 27Fɛɛn minw be faga batofɛnw ye, sarakalasebagaw yɛrɛ b'u feere janko ka nafa sɔrɔ o la. Sarakalasebagaw musow b'o dɔ mara yan n'u b'o di fantanw ni banabagatɔw ma. 28Hali muso minw be landa la, walima jigibagatɔ, olu b'u jaa gwɛlɛya ka maga sarakafɛn nunu na. O koow b'a yira ko batofɛn ɲanamanw tɛ, aw kana siran u ɲa!\n29Mun na u b'u wele batofɛnw? K'a sɔrɔ musow le b'u sɔn, fɛɛn yirilaman ni warigwɛlaman, ani sanulaman nunu. 30Sarakalasebagaw be sigi batofɛn nunu ka soow kɔnɔ, u ka fani faranfarannin, u kunlakolon, u kuun n'u bonbosi linin.a 31U be kule ka mankan kɛ u ka batofɛnw ɲakɔrɔ i n'a fɔ mɔgɔ minw be sanga dumuni kɛra. 32Sarakalasebagaw be fani minw bɔ batofɛnw kan, u b'o di u musow n'u ka denmisɛnw ma. 33I be koɲuman kɛ u la wo, i be kojugu kɛ u la wo, u tena se k'o ɲɔgɔn segi i ma. U te se ka mɔgɔ kɛ masa ye, u tɛ se k'a jigi ka bɔ fanga la fana. 34O cogo kelen na, u te se ka wari di mɔgɔ ma k'a kɛ nafolotigi ye. Ni mɔgɔ dɔ m'a ka dajuru sara u ye, u tena o tigi ɲininga o la fana. 35U te se ka mɔgɔ kisi saya ma, u te se ka barikatan bɔsi k'a bɔ setigi bolo fana. 36U te se ka fiɲɛntɔ ɲaa yɛlɛ. Mɔgɔ min be gwɛlɛya la, u te se k'a bɔ o la. 37U te makari firiyamuso la, u te koɲuman kɛ falatɔ ye. 38O minan yirilaman minw mɔnna ni sanu ani warigwɛ ye, u bɔnin be kabakuruw fɛ minw cira ka bɔ kulu la. U sɔnbagaw bena maloya. 39I be se k'u jati batofɛn ɲanamanw ye cogo di, walima k'u koo fɔ ko batofɛn lo?\n40Ka fara o kan, Babilɔnikaw yɛrɛ b'u dɔgɔya do. U be taga ni bobo ye u ka batofɛn Bɛli fɛ, k'a daali ko a k'a to bobo nin ka se ka kuma, k'a sɔrɔ Bɛli te se ka foyi faamu. 41Mɔgɔ nunu yɛrɛ t'a faamu k'a ye ko batofɛn nunu te se ka foyi ɲa, k'u ka kan k'u fili. 42Musow b'u cɛɛ siri ni juru ye ka taga sigi siraw daa la janko ka sumanbugu jɛni wusulan ye.b 43Ni tɛmɛbaga dɔ y'u dɔ wele ka jɛn n'a ye, o muso nin be yɛlɛ a tɔɲɔgɔn na bari mɔgɔ si m'ale wele, k'a ka juru foni. 44Batofɛn nunu ka koo bɛɛ ye galon le ye. O la, i be se k'u jati fɛɛn ɲanamanw ye cogo di, walima k'a fɔ n'i daa ye ko batofɛn ɲanamanw lo?\n45Baarakɛlaw ni sanufagalaw le y'u dilan. Bololabaarakɛla nunu b'a fɛ ka fɛɛn min jaa dilan, u be kɛ o dɔrɔn le ye. 46Minw yɛrɛ y'u dilan, olu sii tena caya ka tɛmɛ tɔw ta kan we! 47U ye minan minw dilan, olu be se ka kɛ batofɛn ɲanamanw ye cogo di? O la, u be namarako ni maloyako dɔrɔn le to u kɔmɔgɔw ye. 48Ni kɛlɛ wilila joo nunu kama, walima gwɛlɛya wɛrɛw, murutigiw be ɲɔgɔn ye janko k'a lɔn u bena taga yɔrɔ min na k'u yɛrɛ dogo n'u ka joow ye. 49Nunu te se k'u yɛrɛ kisi kɛlɛ ma, walima gwɛlɛyaw ma, mun na mɔgɔ te se k'a lɔn ko batofɛn ɲanamanw tɛ? 50Yiriminanw lo, minw mɔnna ni sanu ni warigwɛ ye. A be lɔn o le la k'u ye namarafɛnw dɔrɔn le ye. A bena gwɛ siyaw bɛɛ n'u ka masacɛw ye ko batofɛn ɲanamanw tɛ, mɔgɔ bololabaara lo, ko alaya si t'u la. 51A gwɛnin lo ko batofɛn ɲanamanw tɛ. Jɔn be se ka ban o la?\n52U te se ka mɔgɔ kɛ masa ye jamana kunna, walima ka sanji di mɔgɔw ma. 53U te se k'u yɛrɛ ka koow ɲanabɔ. Ni mɔgɔ dɔ y'a tɔɲɔgɔn tɔɲɔ, u te se k'o tigi dɛmɛ fana. U te foyi ɲa. 54Kɔnɔnin minw be tɛmɛ sanfɛ, barika t'olu la cogo min na, u fana be ten. Batofɛn yirilaman nunu, minw mɔnna ni sanu ni warigwɛ ye, ni tasuma ye o josow dɔ ta, murutigiw be boli k'u yɛrɛ kisi, nga olu be jɛni pewu i n'a fɔ soo nin tutunanw, tasuma kɔnɔ. 55U te se ka wili masacɛ kama, walima u juguw kama. 56O la, mɔgɔ be sɔn cogo di k'a fɔ k'u ye batofɛn ɲanamanw ye, ani k'u jati ten?\nSee te batofɛn nunu ye\nBatofɛn yirilaman minw mɔnna ni warigwɛ ni sanu ye, olu tɛ se k'u yɛrɛ kisi soonw ma, walima benkannikɛlaw ma. 57Mɔgɔw b'u ta ka sanu ni warigwɛ bɔ u la, ka taga n'u kannafani ye, u te se k'u yɛrɛ dɛmɛ fewu! 58Masacɛ min b'a ka jagwɛlɛya yira kɛlɛ la, ale ka fisa ni batofɛn namaratɔ nunu ye. Sokɔnɔfɛn nafaman fana ka fisa n'u ye. Bonda min be sokɔnɔfɛnw tanga soon ka don ma, walima masaso kɔnɔ tutunan yirilaman fana ka fisa n'u ye. 59Bari tile ni kalo, ani lolo minw be manamana, baara min dira u ma, u b'o kɛ a cogo la. 60Ni saan be manamana fana, a yeli ka nɔgɔ. Fɔɲɔ fana koo be ten, min be fiyɛ yɔrɔ bɛɛ. 61Ni Ala y'a fɔ sankabaw ka kɛ yɔrɔ bɛɛ tuma min na, u b'o kɛ ten. 62Tasuma min cira ka bɔ sanfɛ ka jigi kuluw ni yirituw halakili kama, min fɔr'a ye, a fana b'o kɛ. Nga batofɛn nunu te se ka suma ni fɛɛn nunu cogoya n'u fanga ye. 63I be se k'a lɔn o le la ko i man kan k'u jati batofɛnw ye, walima k'a fɔ n'i daa ye ko batofɛn ɲanamanw lo. Bari u te se ka mɔgɔ sara a ka kɛwaliw la, walima ka koɲuman kɛ mɔgɔ ye. 64Aw b'a lɔn ko batofɛn ɲanamanw tɛ, aw kana siran u ɲa!\n65U te se ka masacɛw ta ɲa, u te se k'u ta cɛn fana. 66U te se ka kabakow yira siyaw la sankolo kɔnɔ, walima ka manamana i n'a fɔ tile, walima ka yeelen bɔ i n'a fɔ kalo. 67Kongosogow ka fisa n'u ye, olu be se ka boli ka taga dogo yɔrɔ dɔ la k'u yɛrɛ sutara. 68Ayiwa, fɛɛn bɛɛ b'a yira an na k'u te batofɛn ɲanamanw ye cogo si la. O kosɔn, aw kana siran u ɲa!\n69Sulagwɛnnan be jeforo kɔnɔ cogo min na n'a te se ka foyi kɛ, o mɔgɔ nunu ka batofɛn yirilamanw fana be ten, minw mɔnna ni sanu ni warigwɛ ye. 70U be se ka suma ni ŋɔniyiri ye fana, kɔnɔw be sigi min kan nankɔ kɔnɔ. U be se ka suma ni suu ye, u ye min fili dibi la. 71Ni aw y'a ye tuma min na ko u ka fani ɲanamanw cɛnna, k'u cɛɲa bɔra u la, aw ben'a faamu k'u te fɛɛn ɲanamanw ye. A laban, bagabaga bena u dumu, u bena tila ka kɛ jamana ka maloyako ye. 72Mɔgɔtilennin, batofɛn te min fɛ, ale ka fisa bari maloya tena ale sɔrɔ.


Tes 2nan 3 AKKDC08 - Ayiwa n balimaw, an b'a ɲini aw fɛ - Bible Search\nTes 2nan 2 Tim fɔlɔ int\nTes 2nan 3\nPɔli ko Tesalonikaw ka daalili kɛ olu ye\n1Ayiwa n balimaw, an b'a ɲini aw fɛ ko aw ka Ala daali an ye, waasa Matigi ka kuma ka se yɔrɔ bɛɛ teliya la, ani ka boɲa sɔrɔ, i n'a fɔ a tun kɛra aw cɛma cogo min na, 2ani Ala k'an kisi mɔgɔjugu ni mɔgɔkolonw ma, bari mɔgɔ bɛɛ ma sɔn kibaru diman ma. 3Nga Matigi ye kantigi ye, a bena jagwɛlɛya d'aw ma ani k'aw tanga juguman ma. 4Matigi barika la, an jigi b'aw kan ko an ye koo minw ɲini aw fɛ, aw b'o kɛra, ani aw fana bena to k'o kɛ. 5Matigi k'a to aw ka ɲɔgɔn kanu i n'a fɔ Ala be mɔgɔ kanu cogo min na, ani aw ka se ka muɲuli kɛ i ko Krista y'a kɛ cogo min na.\nPɔli ko Tesalonikaw ka kɛ a ladegebagaw ye\n6N balimaw, an b'aw daali an Matigi Yezu Krista tɔgɔ la ko aw ka faran ka bɔ aw balimakolonw na, minw te taama ka kɛɲɛ n'an ka kalan ye. 7Aw ka kan k'an ladege cogo min na, aw yɛrɛ b'o lɔn, bari an tun ma kɛ salabagatɔw ye aw cɛma. 8K'an to aw cɛma, an m'a ɲini mɔgɔ si fɛ ko a k'an balo, an yɛrɛ le tun be baara kɛ ka sigɛn suu ni tile, waasa an kana kɛ mɔgɔ si ka doni ye. 9A ma kɛ ko an tun man kan n'o ye. An tun ka kan n'a ye, nga an tun b'a fɛ ka koo le ɲayira aw la. 10K'an to aw fɛ yen, an tun b'a fɔ aw ye tuma bɛɛ ko mɔgɔ min te sɔn baara ma, o tigi kana dumuni kɛ fana. 11An y'a mɛn ko mɔgɔ dɔw b'aw cɛma minw ye salabagatɔw ye, u te sɔn ka foyi kɛ fɔɔ kokolonw. 12An b'a ɲini o mɔgɔ nunu fɛ ani an b'u ladi an Matigi Yezu Krista tɔgɔ la, k'u hakili siginin ka baara kɛ dɔrɔn k'u yɛrɛ ka dumuni sɔrɔ.\n13Aw kɔni, n balimaw, aw kana koɲuman kɛli dabila. 14Ni mɔgɔ min ma sɔn k'an ka bataki nin kɔnɔnakuma bato, aw k'o tigi to yen, aw kana jɛnɲɔgɔnya kɛ n'a ye tugu, janko a ka maloya. 15O n'a ta bɛɛ, aw kan'a minɛ i n'a fɔ aw jugu, nga aw k'a ladi i n'a fɔ aw balima.\nPɔli be duba ni foli kɛra\n16Hɛrɛtigi ka hɛrɛ kɛ aw ye tuma bɛɛ ni cogo bɛɛ la. Matigi ka to n'aw bɛɛ ye.\n17Ne Pɔli le be foli kuma nin sɛbɛnna n yɛrɛ ma. N be to ka n bulonɔ bila ten n ka batakiw bɛɛ la. N be to k'o sɛbɛn ten. 18An Matigi Yezu Krista ka nɛɛma kɛ aw bɛɛ ye.


Sar 6 AKKDC08 - Masaba y'a fɔ Musa ye ko: «A fɔ Arɔn - Bible Search\nSar 5 Sar 7\n1Masaba y'a fɔ Musa ye ko: 2«A fɔ Arɔn n'a deenw ye ko:\n«Saraka jɛnita sariya filɛ nin ye. Saraka jɛnita ka kan ka to sarakabɔyɔrɔ kan fɔɔ ka dugu gwɛ, tasuma mananin ka to yen. 3Sarakalasebaga ka kan k'a ka forocaba don a kaan na min danna ni jese ɲanaman ye, k'a ka kurusi don a cɛɛ la min danna ni jese ɲanaman ye. Saraka jɛnita buguri min tora sarakabɔyɔrɔ kan, a k'o bugurigwɛ cɛ k'o bila sarakabɔyɔrɔ gɛrɛfɛ. 4O kɔ, a k'o fani nunu bɔ ka fani dɔ wɛrɛw don, ka sɔrɔ ka bugurigwɛ ta ka taga n'a ye jama sigiyɔrɔ kɔfɛ, yɔrɔ dɔ la min saniyanin lo sariya faan fɛ. 5Tasuma mananin ka to sarakabɔyɔrɔ la, a man kan ka faga. Sɔgɔma o sɔgɔma, sarakalasebaga ka lɔgɔ don a la ka saraka jɛnita la o kan, ani ka jɛnɲɔgɔnya sarakaw tulu jɛni o kan. 6Tasuma mananin ka to sarakabɔyɔrɔ la tuma bɛɛ, a man kan ka faga fewu.\n7«Suman saraka sariya le filɛ nin ye. Arɔn dencɛw ka kan k'o bɔ ne Masaba ye sarakabɔyɔrɔ ɲafɛ. 8Sarakalasebaga ka kan k'a tigɛ ɲaa kelen bɔ mugu tɛntɛnnin na, ni tulu, ani wusulan bɛɛ, min be suman saraka kan, k'u bɛɛ jɛni sarakabɔyɔrɔ kan, k'o kɛ hakilijigifɛn ye. O saraka nin kasa ka di ne Masaba ye. 9Arɔn n'a dencɛw k'a tɔɔ dumu. U k'a dumu yɔrɔ senuman dɔ la. U k'a dumu Ɲɔgɔnkunbɛn fanibugu luu kɔnɔ, fununan kana kɛ a la. 10N'u be suman saraka wusu, fununan man kan ka don a la. O ye Arɔn n'a dencɛw ta ye, ne y'a di u ma ka bɔ sarakaw la minw be jɛni ne ye pewu. A saniyanin lo kosɔbɛ i n'a fɔ hakɛ yafa saraka, ani fili yafa ta. 11Arɔn deen cɛmanw dɔrɔn le be se k'a dumu. O ye u niyɔrɔ ye sarakaw la minw be jɛni ne Masaba ye pewu, waati nataw bɛɛ la. Ni mɔgɔ wɛrɛ magar'a la, o tigi ta be cɛn.»\n12Masaba y'a fɔ Musa ye fana ko: 13«Kabini loon min na tulu kɛra Arɔn n'a dencɛw kan ka kɛ ne Masaba ka sarakalasebagaw ye, u ka kan ka to ka saraka min bɔ ne ye, o ye mugu tɛntɛnnin kilo saba ye. A tilan kelen ka bɔ sɔgɔma, a tɔɔ ka bɔ wulafɛ. 14A ka ɲagami ni tulu ye ka yiran ŋɔmidaga kɔnɔ. A ka karikari, k'o kunkurunw bɔ suman saraka ye, a kasa ka di ne Masaba ye. 15Arɔn dencɛ min mana kɛ sarakalasebagaw kuntigi ye a nɔɔ na, ale fana k'o ɲɔgɔn kɛ. O ye ne Masaba niyɔrɔ ye tuma bɛɛ, a bɛɛ ka jɛni pewu. 16Sarakalasebaga yɛrɛ ka suman sarakaw bɛɛ ka kan ka jɛni pewu, o man kan ka dumu.»\nKojugu yafa saraka\n17Masaba y'a fɔ Musa ye ko: 18«A fɔ Arɔn n'a dencɛw ye ko: Hakɛ yafa saraka sariya le ye nin ye: Saraka jɛnita kaan be tigɛ yɔrɔ min na, hakɛ yafa saraka kaan ka tigɛ yen ne Masaba ɲakɔrɔ. Fɛɛn saniyanin lo kosɔbɛ. 19Sarakalasebaga min b'o koo ɲafɛ, ale lo be se k'a dumu. A k'a dumu yɔrɔ senuman dɔ la, Ɲɔgɔnkunbɛn fanibugu luu kɔnɔ. 20Ni fɛɛn o fɛɛn magara o sogo nin na, a ta be cɛn. N'a joli serila fani dɔ kan, a k'a ko yɔrɔ senuman dɔ la. 21Sogo nin tobira bɔgɔdaga min kɔnɔ, o ka kan ka ci. Nga n'a tobira ziradaga le kɔnɔ, a k'a jɔsi ka ɲa, k'a sananko jii la. 22Sarakalasebaga ka somɔgɔ cɛmanw bɛɛ be se k'a dumu. Fɛɛn saniyanin lo kosɔbɛ. 23Nga n'u donna ni hakɛ yafa saraka min joli ye Ɲɔgɔnkunbɛn fanibugu kɔnɔ ne ka sigiyɔrɔ la janko ka yafa daali, o sogo si kana dumu, a ka jɛni.


Zer 21 AKKDC08 - Masaba ye kuma min fɔ Zeremi ye, tuma - Bible Search\nZer 20 Zer 22\nMasaba ka jaabili masacɛ Sedesiyasi ye\n1Masaba ye kuma min fɔ Zeremi ye, tuma min na masacɛ Sedesiyasi tun ye Malikiya dencɛ Pasewuri ni sarakalasebaga Sefaniya, Maaziya dencɛ ci Zeremi fɛ, o filɛ. A ko: 2- «Masaba ɲininga an ye. Bari Babilɔni masacɛ Nabukodonozɔri b'an kɛlɛla. N'a sɔrɔ Masaba ben'a ka kabakow dɔ kɛ k'an dɛmɛ janko a ka taga ka bɔ an kɔrɔ.»\n3Zeremi y'u jaabi ko: «Aw ye ta'a fɔ Sedesiyasi ye ko 4Masaba, Isirayɛli ka Ala ko: ‹Kɛlɛkɛminan minw b'aw bolo, n'aw b'o kɛra ka Babilɔni masacɛ ni Babilɔnikaw kɛlɛ, minw b'aw ka dugu datugura dugu laminikogo kɔfɛ, ne bena o kɛlɛkɛminan nunu yɛlɛma ka sin aw ma, k'o lajɛn dugu kɔnɔ. 5Ne yɛrɛ le bena aw kɛlɛ, n bena n bolo fariman kɔrɔta aw kama ni dimiba ye. 6Ne bena dugu nin kɔnɔ fɛɛnw halaki, cɛɛw fara begɛnw kan. Fɔɲɔbana bena u faga. 7O kɔ, mɔgɔ minw kisira dugu nin kɔnɔ fɔɲɔbana, ni murujan ani kɔngɔ ma, ne bena olu ni Zuda mara masacɛ Sedesiyasi n'a ka dakɔrɔsigiw don Babilɔni masacɛ Nabukodonozɔri bolo. N bena u don u juguw bolo, minw b'a fɛ k'u faga. A bena u halaki ni murujan ye. A tena makari u la fewu.›\n8«A fɔ jama nin ye ko ne Masaba ko: Ne be ɲanamanya sira ni saya sira bila u ɲa. 9Ni mɔgɔ min tora dugu nin kɔnɔ, o tigi bena sa murujan, ni kɔngɔ, walima fɔɲɔbana sababu la. Nga min bena bɔ k'a yɛrɛ di Babilɔnikaw ma, minw nana aw datugu, o tigi bena to nii na. A ka tɔnɔ bena kɛ a nii kisiko ye. 10Bari ne bena wili dugu nin kama ka n ɲaa sin a ma, ne tena hɛrɛ kɛ a ye, ne bena bɔnɛ lase a ma. Ne ben'a don Babilɔni masacɛ bolo, ale ben'a jɛni! Ne Masaba le ko ten!»\nMasaw ka koo\n11A fɔ Zuda mara masacɛ ka somɔgɔw ye k'u ka mɛnni kɛ ne Masaba ka kuma la.\n12A fɔ ko: «Dawuda ka somɔgɔw, Masaba ko:\n‹Loon o loon, aw ka kiti tilennin kɛ.\nAw ka mɔgɔ tɔɲɔninw bɔ u tɔɲɔbagaw bolo.\nN'o tɛ, n ka fariya bena wili aw kama i ko tasuma,\nmɔgɔ si tena sɔrɔ min b'a faga.\nO bena kɛ aw ka kojuguw le kosɔn.\n13Zeruzalɛmu, a be ne ni e le cɛ sisan,\nele min be fara kan, kɔkɛnɛ sanfɛ.\nAw minw b'a fɔra ko:\nJɔn le bena jigi anw kama,\nka don fɔɔ an sigiyɔrɔ la?\n14Ne bena aw ɲaa gwan ka kɛɲɛ ni aw ka kɛwaliw ye.\nNe bena tasuma don aw ka tuu la,\nk'aw lamini bɛɛ jɛni!\nNe Masaba le ko ten!› »


Lok fɔlɔ 25 AKKDC08 - Masacɛ Dawuda n'a ka ɲamɔgɔw ye - Bible Search\nLok fɔlɔ 24 Lok fɔlɔ 26\nLok fɔlɔ 25\nDɔnkililabagaw ka jɛnkuluw\n1Masacɛ Dawuda n'a ka ɲamɔgɔw ye Azafu kɔmɔgɔw ni Eman taw ani Yedutun taw woloma. Olu le tun be kiraya kɛ ka to ka gɔni ni kolonjo fɔ, ani ka nigɛw gosi. Mɔgɔ minw tun be o baara kɛ, olu filɛ.\n2Azafu deenw tun ye Zakuri ni Yusufu, ani Netaniya ni Azarela ye. Ale Azafu yɛrɛ le tun be u kunna, n'a be to ka kiraya kɛ ka kɛɲɛ ni masacɛ ka latigɛcogo ye.\n3Yedutun deenw ye: Gedaliyawu ni Seri, ani Yesayawu ni Asaniyawu, ani Matitiyawu ni Simeyi ye. Olu tun ye mɔgɔ wɔɔrɔ ye. U facɛ Yedutun le tun be u kunna n'a be to ka kiraya kɛ, ka to ka gɔni fɔ ka Masaba tanu k'a boɲa.\n4Eman deenw tun ye Bukiyawu ye, ni Mataniyawu, ani Uziyɛli ni Sebuyɛli, ani Yerimɔti ni Ananiya, ani Anani, ni Eliyata, ani Gidaliti, ni Oromantezɛri, ani Yɔsibekasa ni Malɔti, ani Otiri, ni Maaziyɔti ye. 5Olu bɛɛ tun ye Eman deenw ye, ale min tun be to ka Ala ka kuma fɔ masacɛ ye, janko a ka see sɔrɔ. Ala tun ye dencɛ tan ni naani ni denmuso saba di Eman ma. 6Ale lo tun b'a deen nunu kunna, n'u be to ka dɔnkili la ka kolonjo ni gɔniw fɔ, ani ka nigɛw gosi Masaba ka soo kɔnɔ, ka kɛɲɛ ni masacɛ ka latigɛcogo ye, ani Azafu ni Yedutun ni Eman ta ye. 7Dɔnkililabaga nunu n'u balima minw tun labɛnna n'u be se dɔnkili la Masaba ye kosɔbɛ, u bɛɛ lajɛnnin tun ye mɔgɔ kɛmɛ fila ni bi seegi ani seegi ye.\n8U ye kala la ka sɔrɔ k'u ka baarako latigɛ, kɔrɔw ni dɔgɔw ta, ani kalanfa ni kalandenw ta. 9Kala lako fɔlɔ benna Azafu deen Yusufu kan. Filanan ka kɛ Gedaliyawu ye, ale n'a deenw n'a balimaw, mɔgɔ tan ni fila. 10Sabanan ka kɛ Zakuri ye, ale n'a deenw n'a balimaw, mɔgɔ tan ni fila. 11Naaninan ka kɛ Yiseri ye, ale n'a deenw n'a balimaw, mɔgɔ tan ni fila.\n12Duurunan ka kɛ Netaniyawu ye, ale n'a deenw n'a balimaw, mɔgɔ tan ni fila.\n13Wɔɔrɔnan ka kɛ Bukiyawu ye, ale n'a deenw n'a balimaw, mɔgɔ tan ni fila.\n14Wolonwulanan ka kɛ Yezarela ye, ale n'a deenw n'a balimaw, mɔgɔ tan ni fila.\n15Seeginan ka kɛ Yesayawu ye, ale n'a ka deenw n'a balimaw, mɔgɔ tan ni fila.\n16Kɔnɔntɔnnan ka kɛ Mataniyawu ye, ale n'a deenw n'a balimaw, mɔgɔ tan ni fila.\n17Tannan benna Simeyi kan, ale n'a deenw n'a balimaw, mɔgɔ tan ni fila.\n18Tan ni kelennan benna Azarɛli kan, ale n'a deenw n'a balimaw, mɔgɔ tan ni fila.\n19Tan ni filanan benna Asabiya kan, ale n'a deenw n'a balimaw, mɔgɔ tan ni fila.\n20Tan ni sabanan benna Subayɛli kan, ale n'a deenw n'a balimaw, mɔgɔ tan ni fila.\n21Tan ni naaninan benna Matitiyawu kan, ale n'a deenw n'a balimaw, mɔgɔ tan ni fila.\n22Tan ni duurunan kɛra Yeremɔti ye, ale n'a deenw n'a balimaw, mɔgɔ tan ni fila.\n23Tan ni wɔɔrɔnan kɛra Ananiyawu ye, ale n'a deenw n'a balimaw, mɔgɔ tan ni fila.\n24Tan ni wolonwulanan benna Yɔsibekasa kan, ale n'a deenw n'a balimaw, mɔgɔ tan ni fila.\n25Tan ni seeginan benna Anani kan, ale n'a deenw n'a balimaw, mɔgɔ tan ni fila.\n26Tan ni kɔnɔntɔnnan benna Malɔti kan, ale n'a deenw n'a balimaw, mɔgɔ tan ni fila.\n27Mugannan benna Eliyata kan, ale n'a deenw n'a balimaw, mɔgɔ tan ni fila.\n28Mugan ni kelennan benna Otiri kan, ale n'a deenw n'a balimaw, mɔgɔ tan ni fila.\n29Mugan ni filanan benna Gidaliti kan, ale n'a deenw n'a balimaw, mɔgɔ tan ni fila.\n30Mugan ni sabanan benna Maaziyɔti kan, ale n'a deenw n'a balimaw, mɔgɔ tan ni fila.\n31Mugan ni naaninan benna Oromantezɛri kan, ale n'a deenw n'a balimaw, mɔgɔ tan ni fila.


A KALAN KAAN NIN NA Abbey Abkhaz Abui Acoli Adja Afrikaans Akha Albanais Allemand Altai Alur Amharique Anglais Arabe Arménien Arménien (occidental) Assamais Ateso Attié Aymara Azéri Azéri (cyrillique) Bachkir Basque Bassa (Liberia) Bassa (cameroun) Batak (Karo) Batak Simalungun Batak Toba Biak Bichlamar Bicol Birman Boulou Bété Cambodgien Capverdien Catalan Cebuano Changana du Mozambique Changana du Zimbabwe Chavacano Chichewa Chiga Chin haka Chin tedim Chin zotung Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Cibemba Cinamwanga Cinyanja Coréen Creole de Maurice Creole seychelles Croate Créole de Guadeloupe Créole de la Guyane française Créole de la réunion Créole du bélize Créole haïtien Damara Dangme Danois Dayak ngaju Digor Douala Drehu Dusun Edo Efik Emberá catío Esan Espagnole Estonien Ewé Fante Fidjien Finnois Fon Français Futunien Féroïen Ga Galicien Gallois Gitonga Gokana Goun Grec Guarani Guarani (Bolivie) Guerzé Guéré Haoussa Havu Herero Hiligaynon Hindi Hongrois Hunsrik Iban Ibanag Ibinda Igbo Iloko Indonésien Isoko Italien Japonais Javanais Jula Kabardino-Tcherkess Kabye Kachin Kana Kannada Kanyok Karen S’gaw Kazakh Kazakh (Arabe) Khakass Kikamba Kikaonde Kikongo Kikongo ya leta Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisii Kisonge Kissi Kituba Kongo Kpelle Krio Kurde kumanji Kwangali Kwanyama Kyangonde Lahu Lamba Lambya Langue des Signes Américaine Langue des signes angolaise Langue des signes argentine Langue des signes birmane Langue des signes bolivienne Langue des signes chilienne Langue des signes coréenne Langue des signes cubaine Langue des signes espagnole Langue des signes finnoise Langue des signes indienne Langue des signes indonésienne Langue des signes italienne Langue des signes malaise Langue des signes mexicaine Langue des signes népali Langue des signes polonaise Langue des signes portugaise Langue des signes québécoise Langue des signes roumaine Langue des signes slovaque Langue des signes suédoise Langue des signes tcheque Langue des signes thaï Langue des signes vietnamienne Lao Lari Lendu Lenje Lhukonzo Lingala Lituanien Lolo Lomwe Lovari Luganda Lugbara Lunda Luo Luvale Makhuwa-Meetto Makonde Makua Makua chirima Malagach Malay Malayalam Maltais Mam Mambwé-Lungu Manyawa Mapudungun Marathi Mari Mashi Maya Mazahua Mbunda Mende Meru Mixe Mizo Mongol Moore Nahuatl (Nord de Puebla) Nahuatl (central) Navajo Ndau Ndonga Ndébélé Ndébélé(Zimbabwe) Nengoné Ngabere Ngangela Ngbandi du Nord Nias Niue Norvégien Nsenga Nsenga (Mozambique) Nyaneka Nyungwe Nzema Néerlandais Népali Odila Okpe Oromo Ossete Otetela Otomi (vallee du mezquital) Ourdou Ouzbek Ouzbek (romain) Pangasinan Pendjabi (shahmukhi) Phimbi Pidgin camerounais Pidgin d'Afrique de l'Ouest Pidgin nigérian Pidgin salomonien Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago Del Estero) Quichua (Tena) Quiché Rapanui Rarotongan Romain Romani (Bulgarie) Romani (Macédoine) Romani (Macédoine, cyrillique) Romani (Nord de la Grèce) Romani (Slovaquie orientale) Romani (Sud de la Grèce) Romani de Serbie Ronga Runyankore Russe Rutooro Samoan Sangir Sango Sena Sepedi Sepulana Sesotho du Lesotho Sesotho d’Afrique du Sud Shona Sidama Silozi Singhalais Slovaque Sonde Sranan tongo Suédois Swahili Swahili (Rép. dém. du Congo) Swati Tagalog Tahitien Tajiki Talian Tandroy Tankarana Tarahumara central Tarascan Tatar Tcheque Tewe Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Tuvaluan Twi Tzeltal Tzotzil Télougou Tétoum Dili Udmurt Ukrainien Umbundu Urhobo Uruund Valencien Venda Vezo Vietnamien Wallis Waray-Waray Wayuunaiki Wichi Wolaitsa Xhosa Yacouba Yoruba Zande Zapotec (de l'isthme) Zapotec (lachiguiri) Zoulou irlandais langue des signes chinois langue des signes colombienne langue des signes ivoirienne ouïghour (écriture cyrillique) tamoul tchouvache\n1-3. An bɛɛ ye mun lo ka jɔɔnw ye? Jehova bena an kisi cogo di?\nMIIRI k’a filɛ, u bagara i ma gwansan k’i don kaso la. I ka kan k’i sii tɔɔ bɛɛ kɛ yen. I ɲɛɛ tɛ sababu foyi la min bena a to i be bɔ o kaso la. A be komi jigiya foyi t’i la ani i tɛ se ka foyi kɛ. Nka, i jigi tigɛra pewu tuma min na, i y’a mɛn ko see be mɔgɔ dɔ ye k’i bɔ o kaso la. A tigi yɛrɛ y’a daa di ko a bena i dɛmɛ! O bena mun lo kɛ i la do?\n2 An bɛɛ ye saya ka jɔɔnw ye. An mana a kɛ cogo o cogo, an tɛ se ka kisi. Nka, see be Jehova ye k’an kisi ka bɔ saya ka jɔnya la. A yɛrɛ y’a daa di ko an “jugu laban min bena cɛn, o ye saya ye.”—1 Korɛntikaw 15:26.\n3 Miiri k’a filɛ i dusu bena lafiya cogo min na n’i tɛ siranna tugun saya ɲɛ! Jehova bena saya ban. Nka a tɛna dan o dɔrɔn ma. Minw sara, a bena olu lakunu fana. Miiri k’a filɛ o bena min kɛ i la. Jehova ye layidu ta ko: “Dugukolo be suuw to u be kunu.” (Ezayi 26:19). Bibulu b’o lo weele ko sukununi.\nN’AN KA MƆGƆ SƆBƐ DƆ SARA\n4. a) Mun lo be se k’an jigi tugu n’an somɔgɔ wala an teri dɔ sara? b) Yezu teri sɔbɛ dɔw tɔgɔ fɔ.\n4 N’an somɔgɔ wala an teri sɔbɛ dɔ sara, a man nɔgɔ k’o dimi n’o dusukasi muɲu. An fari bɛɛ be faga. An tɛ se ka foyi kɛ k’a tigi lakunu. Nka Bibulu ka kumaw b’an jigi tugu (2 Korɛntikaw 1:3, 4 kalan). An ka mɔgɔ sɔbɛ minw sara, Jehova ni Yezu b’a fɛ sɔbɛ la k’u lakunu. An ka ɲɛyirali dɔ lajɛ o koo la. Tuma min na Yezu tun be dugukolo kan, a tun be to ka taga bɔ Lazari n’a balimamusow Marita ni Mariyamu ye. U saba bɛɛ tun ye Yezu teri sɔbɛw ye. Bibulu b’a fɔ ko: “Marita, n’a dɔgɔmuso, ni Lazari koo tun ka di Yezu ye.” Nka loon dɔ, Lazari sara.—Zan 11:3-5.\n5, 6. a) Yezu ye Lazari somɔgɔw n’a teriw sɔrɔ sukasi la, o ye mun lo kɛ a la? b) Yezu be saya dusukasi lɔn. Mun na o b’an dusu saalo?\n5 Yezu tagara Marita ni Mariyamu dusu saalo. Marita y’a mɛn ko Yezu be nana, a tagara a kunbɛn dugu kɔfɛ. A dusu diyara ka Yezu ye. Nka, a y’a fɔ a ye ko: “Ni e tun be yan, ne balimacɛ tun tena sa.” Marita tun b’a miiri ko koow tiɲɛna ka ban. Yezu senin kɔ luu kɔnɔ, a ye Mariyamu kasitɔ ye. Jama ka dusukasi ye Yezu dusu tiɲɛ ani ale fana kasira (Zan 11:21, 33, 35). N’an ka mɔgɔ sɔbɛ dɔ sara, o be na ni dusukasiba min ye, o ɲɔgɔn lo ye Yezu sɔrɔ.\n6 Dususalo lo an fɛ k’a lɔn ko Yezu b’an faamu sabu a b’a lɔn saya be dusukasi min bila mɔgɔ la. Yezu do be i n’a fɔ a Faa (Zan 14:9). See be Jehova ye ka saya ban pewu. A yɛrɛ bena o lo kɛ yanni dɔɔni.\n“LAZARI, WILI KA BƆ”\n7, 8. Mun na Marita tun t’a fɛ u ka kabakuru bɔ Lazari ka kaburuda la? Nka Yezu ye mun lo kɛ?\n7 U tun ye kabakuruba dɔ kɛ ka Lazari ka kaburu datugu. Yezu sera o yɔrɔ la tuma min na, a y’a fɔ ko “u ka kabakuru bɔ kaburuda la.” Nka Marita tun t’a fɛ ka sɔn sabu Lazari suu tun donna kabi tile naani (Zan 11:39). A tun t’a lɔn Yezu bena min kɛ a balimacɛ Lazari ye.\nMiiri k’a filɛ, Lazari somɔgɔw n’a teriw ɲagalila cogo min na k’a ye ko a kununa!—Zan 11:38-44\n8 Yezu y’a fɔ Lazari ye ko: “Wili ka bɔ.” O kɔ, Marita ni Mariyamu ye kabako koo dɔ ye. Bibulu b’a fɔ ko: “Lazari min tun sara, a kununna ka bɔ kaburu la. Fani melekenin tun b’a bolo n’a seen na.” (Zan 11:43, 44). Lazari suu kununa! A jɛnna n’a somɔgɔw n’a teriw ye tugun. U tun be se ka meleke a la, ka maga a la ani ka kuma n’a ye. O ye kabako ye dɛ! Yezu ye Lazari suu kunu.\n“SUNGURUNIN, N B’A FƆ I YE, WILI!”\n9, 10. a) Jɔn lo ye setigiya di Yezu ma ka suuw kunu? b) Bibulu be sukununi minw kofɔ, mun na u b’an nafa?\n9 Yezu tun be suuw kunu a yɛrɛ ka setigiya barika la wa? Ayi. Sanni a ka Lazari suu kunu, a kɔnna ka Jehova deli. Jehova ye setigiya d’a ma a sera k’o kabako kɛ (Zan 11:41, 42 kalan). Lazari dɔrɔn lo ma lakunu ka bɔ suuw cɛma. Bibulu be saan 12 sungurunin dɔ kofɔ min tun man kɛnɛ yɛrɛ le. A facɛ Zayirus jigi tun tigɛnin lo. A ye Yezu deli ko a k’a denmuso kɛnɛya. Deen wɛrɛ tun t’a fɛ. K’a to kuma na ni Yezu ye, cɛɛ dɔw nana a fɔ a ye ko: “I denmuso banna. Mun na i be karamɔgɔ sigɛn tugu?” Nka Yezu y’a fɔ Zayirus ye ko: “Kana siran, la Ala la dɔrɔn, i denmuso bena kisi.” O kɔ, a tugura Zayirus kɔ. U gwɛrɛtɔ Zayirus ka soo, Yezu ye mɔgɔw kasitɔ ye. A y’a fɔ u ye ko: “Aw kana kasi, sungurunin ma sa, nga a be sinɔgɔra le.” N’a sɔrɔ sungurunin facɛ n’a bamuso m’o kuma kɔrɔ faamu. Yezu ko bɛɛ ka bɔ kɛnɛma. Deen suu lanin tun be boon min kɔnɔ, a donna yen ni deen faa n’a baa ye. Yezu ye deen bolo minɛ k’a fɔ a ye ko: “Sungurunin, n b’a fɔ i ye, wili!” O yɔrɔnin bɛɛ, a wulila ka tagama. Miiri k’a filɛ a wolobagaw dusu diyara cogo min na! Yezu ye u deen suu kunu (Mariki 5:22-24, 35-42; Luka 8:49-56). Kabi o loon, u ɲɛɛ tun mana la u denmuso kan, Jehova tun ye min kɛ u ye Yezu sababu fɛ, u hakili tun be jigi o la. *\n10 Yezu ye mɔgɔ minw lakunu, u labanna ka sa tugun. Nka an ye min kalan o mɔgɔw koo la, o b’an nafa sabu o b’an jigi tugu sɔbɛ la. Jehova b’a fɛ ka mɔgɔ saninw kunu ani a yɛrɛ bena o lo kɛ.\nAN BE KALAN MIN SƆRƆ SUKUNUNI LAKALITAW LA\nCiden Piyɛri ye kerecɛn muso Dɔrɔkasi lakunu.—Kɛwaliw 9:36-42\nEli ye muso cɛɛ sanin dɔ ka dencɛ lakunu.—1 Masacɛw 17:17-24\n11. Waajulikɛla 9:5 be mun lo yira Lazari koo la?\n11 Bibulu b’a fɔ ka gwɛ ko “minw sara ka ban, olu tɛ foyi lɔnna tugu.” Lazari ka koo b’o lo yira (Waajulikɛla 9:5). I ko Yezu y’a fɔ cogo min na, Lazari tun be komi a be sinɔgɔra le (Zan 11:11). Ka Lazari to kaburu kɔnɔ, a tun tɛ “foyi lɔnna tugu.”\n12. An b’a lɔn cogo di ko Lazari suu kununa tiɲɛn tiɲɛn na?\n12 Yezu ye Lazari suu kunu mɔgɔ caaman ɲɛɛ na. Hali Yezu juguw sɔnna a ma ko a ye o kabako kɛ. Lazari tun be niin na ani o tun b’a yira ko a suu kununa tiɲɛn tiɲɛn na (Zan 11:47). Mɔgɔ caaman tagara Lazari filɛ. O kɛra sababu ye u lara a la ko Ala lo ye Yezu ci. O ma diya Yezu juguw ye. O kama, u y’a ɲini ka Yezu ni Lazari fila bɛɛ faga.—Zan 11:53; 12:9-11.\n13. Mun na an lanin b’a la ko Jehova bena suuw kunu?\n13 Yezu y’a fɔ ko “minnu bɛ kaburuw kɔnɔ” olu bena kunu (Zan 5:28, ABM). O kɔrɔ ko Jehova y’a hakili to mɔgɔ sanin minw bɛɛ la, a bena olu kunu. Nka walisa Jehova ka se ka mɔgɔ dɔ lakunu, fɔɔ a k’a hakili jigi o tigi cogoya n’a ka koo bɛɛ la. Yala a be se k’o kɛ wa? Sankolo fanin be lolo miliyari caaman na. Nka Bibulu b’a fɔ ko Jehova be u kelen kelen bɛɛ tɔgɔ lɔn (Ezayi 40:26 kalan). O kama, an ka la a la ko a bena mɔgɔ sanin minw bɛɛ kunu, a man gwɛlɛ a fɛ k’a hakili jigi u cogoya n’u ka koow bɛɛ la. Min yɛrɛ kɔrɔtanin lo ka tɛmɛ o kan, o ye ko Jehova lo ye fɛɛn bɛɛ dan. O kama, an b’a lɔn ko see b’a ye ka suuw kunu.\n14, 15. Zɔbu ka kumaw be mun lo yira sukununi koo la?\n14 Cɛɛ kantigi Zɔbu lanin tun b’a la ko suuw bena kunu. A ye ɲiningali kɛ ko: “Adamaden min sara, o be se ka kunun tugu wa?” O kɔ, a y’a fɔ Jehova ye ko: “Ni e ye ne wele, n be i jaabi. Ne yeko nigɛ bena i minɛ, ne min ye i ka danfɛn ye.” Zɔbu tun b’a lɔn ko Jehova kɔrɔtɔnin lo ka suuw kunu.—Zɔbu 14:13-15.\n15 K’a lɔn ko suuw bena kunu, o be mun lo kɛ i la do? N’a sɔrɔ i b’i yɛrɛ ɲininga ko: “Ne somɔgɔw ni n’ teri minw sara, olu fana bena kunu wa?” K’a lɔn ko Jehova b’a fɛ sɔbɛ la ka suuw kunu, o b’an dusu saalo. Nka, a bena jɔn ni jɔn lo kunu ani u bena ɲɛnamaya kɛ min? An k’a filɛ Bibulu be min fɔ o koo la.\n‘OLU BENA A KAAN MƐN ANI KA BƆ YEN’\n16. Minw bena kunu dugukolo kan, olu ka ɲɛnamaya bena kɛ cogo di?\n16 Galen, mɔgɔ sanin minw tun kununa, u jɛnna n’u somɔgɔw n’u teriw ye tugun dugukolo kan. Sukununi nata bena kɛ o cogo kelen na. A yɛrɛ bena fisaya ka tɛmɛ fɔlɔ ta kan. Mun na do? Sabu mɔgɔ saninw bena kunu ka ɲɛnamaya kɛ fɔɔ abada dugukolo kan. U tɛna sa tugun. U bena kɛ duniɲa min kɔnɔ, ale ni bi ta cɛ ka jan. Marifakɛlɛw, kojugukɛ ni banaw tɛna kɛ yen tugun.\n17. Jɔn ni jɔn lo bena lakunu?\n17 Jɔn ni jɔn lo bena lakunu? Yezu y’a fɔ ko minw bɛɛ be “kaburuw kɔnɔ, olu n’a kan mɛn. U na bɔ yen.” (Zan 5:28, 29, ABM). Yirali 20:13 b’a fɔ ko: “Jii tun ye minw dumu, dugukolo tun ye minw datugu, minw tun be lahara, u . . . bɔra.” Mɔgɔ miliyari caaman lo bena lakunu. Ciden Pol fana y’a fɔ ko “mɔgɔ tilennenw ni mɔgɔ tilenbaliw” bena lakunu (Kɛwaliw 24:15 kalan, ABM). O kumaw kɔrɔ ko di?\nAlijɛnɛ kɔnɔ, suuw bena kunu ani u bena jɛn n’u diyanye mɔgɔw ye\n18. “Mɔgɔ tilennenw” minw bena lakunu, olu ye jɔn lo ye?\n18 O “mɔgɔ tilennenw” ye Jehova sagokɛla dɔw ye minw ye ɲɛnamaya kɛ ka kɔn Yezu nali ɲɛ dugukolo kan. Nuhun, Ibrayima, Sara, Musa, Ruti ani Ɛsitɛri bena kunu ka ɲɛnamaya kɛ dugukolo kan. I be se k’u dɔw ka koo kalan Eburuw sapitiri 11nan na. Nka Jehova sagokɛla kantigi minw sara an ka wagati la do? Olu fana ye “mɔgɔ tilennenw” ye. O kama, u bena lakunu.\n19. “Mɔgɔ tilenbaliw” ye jɔn lo ye? Jehova bena sababu juman di u ma?\n19 N’u ko “mɔgɔ tilenbaliw,” o ye mɔgɔ miliyari caaman ye minw ma sababu sɔrɔ ka Jehova lɔn. U sara, nka Jehova ma ɲinɛ u kɔ. A bena u kunu ani u bena sababu sɔrɔ k’a lɔn ani ka baara kɛ a ye.\n20. Mun na mɔgɔ saninw bɛɛ lo tɛna kunu?\n20 Minw sara, yala o kɔrɔ ko u bɛɛ lo bena kunu wa? Ayi. Yezu y’a fɔ ko suu dɔw tɛna kunu (Luka 12:5). Jɔn lo bena a latigɛ ni suu dɔ bena kunu wala n’a tɛna kunu? Koo bɛɛ be Jehova lo bolo. Nka a ye Yezu “sigi ka kɛ ɲanamanw ni suuw kitibaga ye.” (Kɛwaliw 10:42). A be minw jati mɔgɔ juguw ye ani u tun t’a fɛ ka yɛlɛma, a tɛna olu suu kunu.—Kunnafoni wɛrɛw lajɛ, a 19nan.\nMINW BENA KUNU KA TAGA SANKOLO LA\n21, 22. a) Minw be kunu ka taga sankolo la, olu be kɛ mun lo ye? b) Mɔgɔ fɔlɔ juman lo kununa ka taga sankolo la?\n21 Bibulu b’a fɔ fana ko mɔgɔ dɔw bena taga ɲɛnamaya kɛ sankolo la. O ɲɔgɔnna mɔgɔ suu mana kunu, a tɛ kunu ni adamaden farikolo ɲɔgɔn ye. Nka a be kunu ka taga ɲɛnamaya kɛ sankolo la mɛlɛkɛw cogoya la.\n22 Yezu lo ye fɔlɔ ye ka lakunu o cogo la (Zan 3:13). Tile saba Yezu faganin kɔ, Jehova y’a kunu (Zaburuw 16:10; Kɛwaliw 13:34, 35). Yezu ma kunu ni adamaden farikolo ye. Ciden Piyɛri y’a ɲɛfɔ ko Yezu “fagara farisogo ta fan fɛ, nka a ɲɛnamayara Ni ta fan fɛ.” (1 Piyɛri 3:18, ABM). Ala ye Yezu kunu k’a kɛ mɛlɛkɛ barikaman ye! (1 Korɛntikaw 15:3-6). Nka Bibulu b’a fɔ ko ale dɔrɔn tun tɛna lakunu o cogo la.\n23, 24. “Sagakulufitini” mɔgɔw ye jɔn lo ye? U ye mɔgɔ joli lo ye?\n23 Sanni Yezu ka sa, a y’a fɔ a ka kalanden kantigiw ye ko a bena taga “yɔrɔ labɛn” u ye (Zan 14:2). O kɔrɔ ko a ka kalanden dɔw tun bena kunu ka taga to n’a ye sankolo la. U ye mɔgɔ joli lo ye? Yezu y’a fɔ ko u tun bena kɛ “sagakulufitini” ye, o kɔrɔ mɔgɔ damanin dɔrɔn (Luka 12:32). Ciden Zan ye u daa tigitigi fɔ. A ye Yezu “lɔnin ye Siyɔn kulu kan [sankolo la]. Mɔgɔ waa kɛmɛ ni bi naani ni naani (144 000) tun be n’a ye.”—Yirali 14:1.\n24 O kerecɛn 144 000 tun bena lakunu tuma juman? Bibulu b’a fɔ ko o tun bena kɛ Krista ka Masaya daminɛni kɔ sankolo la (1 Korɛntikaw 15:23). An be o wagati lo la sisan. Kerecɛn 144 000 fanba yɛrɛ kununa ka ban ka taga sankolo la. U tɔɔ minw bele be dugukolo kan, n’u sara, u be kunu yɔrɔnin kelen ka taga sankolo la. Nka, adamadenw fanba bena lakunu ka ɲɛnamaya kɛ alijɛnɛ nata la dugukolo kan.\n25. An bena mun lo ye kalansen nata la?\n25 Yanni dɔɔni, Jehova bena adamadenw bɛɛ hɔɔrɔnya ka bɔ saya la ani saya bena ban pewu! (Ezayi 25:8 kalan). Nka, minw be taga sankolo la, u be taga mun lo kɛ o yɔrɔ la? Bibulu b’a fɔ ko u bena Masaya kɛ ni Yezu ye. Kalansen nata la, an bena kuma o gofɛrɛnɛman koo la.\n^ dakun 9 Sukununi wɛrɛw kofɔra Bibulu kɔnɔ: deen fitinin ni mɔgɔkɔrɔba, cɛɛ ni muso, Isirayɛliden dɔ ani lonan. I be se k’o maanaw kalan vɛrise nunu na: 1 Masacɛw 17:17-24; 2 Masacɛw 4:32-37; 13:20, 21; Matiyo 28:5-7; Luka 7:11-17; 8:40-56; Kɛwaliw 9:36-42; 20:7-12.\nTIƝƐN 1: JEHOVA BENA SAYA BAN\nAn “jugu laban min bena cɛn, o ye saya ye.”—1 Korɛntikaw 15:26\nAn ka mɔgɔ dɔ mana sa, Bibulu ka kumaw b’an jigi tugu sɔbɛ la cogo di?\n2 Korɛntikaw 1:3, 4\nN’an somɔgɔ wala an teri sɔbɛ dɔ sara, an fari bɛɛ be se ka faga. Nka, Bibulu ka kumaw b’an jigi tugu sɔbɛ la.\nSee be Jehova ye ka saya ban pewu. Minw sara, a yɛrɛ bena olu lakunu.\nTIƝƐN 2:AN BE SE KA LA SUKUNUNI KOO LA\n“Sungurunin, n b’a fɔ i ye, wili!”—Mariki 5:41\nMun na an lanin b’a la ko suuw bena kunu?\nYezu ye Lazari suu kunu.\nMariki 5:22-24, 35-42\nYezu ye sungurunin dɔ suu kunu.\nZan 11:41, 42\nYezu ye suuw kunu Jehova ka setigiya barika la.\nYezu ye suuw kunu seere caaman ɲɛɛ na. Hali Yezu juguw tun sɔnna a ma ko see b’a ye k’o kɛ.\nTIƝƐN 3: JEHOVA BENA MƆGƆ MILIYARI CAAMAN SUUW KUNU\n“Ni e ye ne wele, n be i jaabi. Ne yeko nigɛ bena i minɛ, ne min ye i ka danfɛn ye.”—Zɔbu 14:13-15\nJɔn ni jɔn lo bena lakunu?\nZan 5:28, 29\nJehova y’a hakili to mɔgɔ sanin minw bɛɛ la, a bena olu kunu.\n“Mɔgɔ tilennenw ni mɔgɔ tilenbaliw” bena lakunu.\nJehova hakili be lolo kelen kelen bɛɛ tɔgɔ la. O kama, a bena mɔgɔ sanin minw kunu, a man gwɛlɛ a fɛ k’a hakili to u cogoya n’u ka koow bɛɛ la.\nTIƝƐN 4: DƆW BENA LAKUNU KA TAGA ƝƐNAMAYA KƐ SANKOLO LA\n“Ne be taga yɔrɔ labɛn aw ye.”—Zan 14:2\nJɔn lo bena lakunu ka taga ɲɛnamaya kɛ sankolo la?\n1 Piyɛri 3:18\nYezu lo kɛra mɔgɔ fɔlɔ ye min kununa ka taga sankolo la.\nYezu y’a fɔ ko a ka kalanden damanin dɔrɔn lo bena kunu ka taga ɲɛnamaya kɛ sankolo la.\nJehova ye mɔgɔ 144 000 sugandi walisa u ka taga ɲɛnamaya kɛ sankolo la.\nA ci dɔ ma A ci dɔ ma Suuw bena kunu!\nAla sagonata ye mun lo ye an koo la?\nKALANSEN 1 Ala ye jɔn lo ye?\nKALANSEN 3 Ala sagonata ye mun lo ye adamadenw koo la?\nKALANSEN 6 Mɔgɔ saninw be min?\nKALANSEN 7 Suuw bena kunu!\nKALANSEN 9 Duniɲa laban surunyana wa?\nKALANSEN 10 A ɲini ka tiɲɛn lɔn mɛlɛkɛw ni jinaw koo la\nKALANSEN 11 Mun na tɔɔrɔ ka ca ten?\nKALANSEN 12 I be se ka kɛ Ala teri ye cogo di?\nKALANSEN 13 Niin ye Ala ka nilifɛn ye: bonya la a kan\nKALANSEN 14 I ka denbaya be se ka kɛ hɛɛrɛ la\nKALANSEN 15 Ala batocogo min ka ɲi\nKALANSEN 16 A latigɛ ka Ala bato\nKALANSEN 17 Ka Ala deli, o ye nɛɛma lo ye\nKALANSEN 18 Ne ka ɲi ka n’ yɛrɛkun di Ala ma ani ka batize wa?\nKALANSEN 19 I ka to Jehova kɔrɔ\nTexte Options de téléchargement des publications numériques Bibulu b’an kalan mun lo la?\nA ci dɔ ma A ci dɔ ma Bibulu b’an kalan mun lo la?


<< < Ezekiyɛli 46 > >>\nKondɛgɛŋgɛlɛ ŋgele kè tɛgɛ tara to wi kan\n1 Pa we Fɔ, Yawe Yɛnŋɛlɛ lì yo yɛɛn fɔ: «Shɛrigo gbɔgɔ ki loŋgo nawa yeyɔngɔ ŋga wa yɔnlɔ yirisaga kɛɛ yeri, ki daga mbe koro tɔnŋgɔ tunŋgo pyepiliye kɔgɔlɔni yi ni; ɛɛn fɔ ki daga mbe yɛngɛ cɛnpilige ki ni, konaa yevɔnŋgɔ fɛti pilige ki na. 2 Na tara to wi ka yiri wa loŋgo nawa funwa woo pi ni, wi daga mbe toro wa ndɔgɔrɔ ti ni, mbe sa yere le yeyɔngɔ ki kɔrɔ piile pe tanla. Saraga wɔfɛnnɛ pe yaa wi saara sogoworo to naa wi nayinmɛ saara ti wɔ. Kona tara to wi yaa fɔli mbe kanŋguuro kan wa yeyɔngɔ shɔn wi na, mboo yɛgɛ ki jiile wa tara mbe Yɛnŋɛlɛ li gbɔgɔ. Ko puŋgo na, wi yaa yiri mbe kari. Kɔrɔ ki yaa koro yɛnlɛgɛ fɔ sa gbɔn ki yɔnlɔkɔgɔ. 3 Tara woolo pe yaa kaa paan mbaa fɔli Yawe Yɛnŋɛlɛ li yɛgɛ sɔgɔwɔ, mbaa li gbogo wa ki yeyɔngɔ ki na cɛnpiliye yo naa yevɔnndɔ fɛti piliye yi na.\n4 «Saraga sogowogo ŋga tara to wi yaa wɔ Yawe Yɛnŋɛlɛ li yeri cɛnpilige ki na, ki yaa pye simbapiile kɔgɔlɔni, mbele pe yɛn jɛrɛgisaga fu konaa simbapɔlɔ nuŋgba, ŋa wi yɛn jɛrɛgisaga fu. 5 Muwɛ saraga ŋga wi yaa taga wa simbapɔlɔ wi na, ki yaa pye culo nafa ma yiri kɛ. Simbapiile poro na, muwɛ culo yɔn ŋga ka yala wi yɛgɛ na, wi ko taga wa pe na. Wi yaa sinmɛ liwoo litiri kɔgɔlɔni taga muwɛ saraga culo nafa ma yiri kɛ pi na. 6 Yevɔnŋgɔ fɛti pilige ko na, wi yaa napɔlɔ yirifɔnŋɔ nuŋgba wɔ saraga, ŋa wi yɛn jɛrɛgisaga fu, naa simbapiile kɔgɔlɔni konaa simbapɔlɔ nuŋgba ni, mbele pe yɛn jɛrɛgisaga fu. 7 Wi yaa muwɛ saraga culo nafa ma yiri kɛ taga napɔlɔ yirifɔnŋɔ wi na, mbe culo nafa ma yiri kɛ taga simbapɔlɔ wi na. Simbapiile poro na, muwɛ culo yɔn ŋga ki yaa yala wi yɛgɛ na, wi ko taga wa pe na. Wi yaa sinmɛ liwoo litiri kɔgɔlɔni taga wa muwɛ saraga culo nafa ma yiri kɛ pi na.\n8 «Na tara to wi kaa paan, pa wi yaa ye wa ndɔgɔrɔ ti yeyɔngɔ ki ni, pa wi yaa si ka yiri wa ki yeyɔngɔ nuŋgba ki ni.\n9 «Ɛɛn fɔ, na tara woolo paga pan Yawe Yɛnŋɛlɛ li yɛgɛ sɔgɔwɔ, mbeli gbɔgɔ shɛrɛgɛ fɛtiye pe na, ŋa ka ye wa yɔnlɔparawa kamɛŋgɛ kɛɛ yeyɔngɔ ki ni, mbe fɔli Yɛnŋɛlɛ li yɛgɛ sɔgɔwɔ mbeli gbɔgɔ, wo yaa yiri wa yɔnlɔparawa kalige kɛɛ yeyɔngɔ ko ni. Ŋa ka ye wa yɔnlɔparawa kalige kɛɛ yeyɔngɔ ki ni, wo yaa yiri wa yɔnlɔparawa kamɛŋgɛ kɛɛ yeyɔngɔ ki ni. Pè toro ma ye yeyɔngɔ ŋga ni, pe se ka sɔngɔrɔ mbe yiri wa ko yeyɔngɔ nuŋgba ko ni; ɛɛn fɔ pe yaa ka yiri wa yeyɔngɔ ŋga ki yɛn yɛsinmɛ na ko ni. 10 Tara to wi yaa ye sanga ŋa ni janwa wi yɛn na yiin; wi yaa ka yiri sanga ŋa ni janwa wi yɛn na yinrigi.»\nSaara ti daga mbaa woo yɛgɛ ŋga na\n11 «Shɛrɛgɛ fɛtiye naa piligbɔyɔ yi na, muwɛ saraga ŋga ki daga mbe taga napɔlɔ wi na, ki yaa pye culo nafa ma yiri kɛ, ŋga ki yaa taga wa simbapɔlɔ wi na, ki yaa pye culo nafa ma yiri kɛ. Simbapiile poro na, wi mbe ya ŋga ni, ko wi yaa kan. Wi yaa sinmɛ liwoo litiri kɔgɔlɔni taga wa muwɛ saraga culo nafa ma yiri kɛ kɛ pyew pi na.\n12 «Na tara to wi kaa jaa mboo yɛɛra nandanwa saraga sogowogo wɔ Yawe Yɛnŋɛlɛ li yeri, nakoma wi yɛɛra nandanwa nayinmɛ saraga, pa kona pe yaa yɔnlɔ yirisaga kɛɛ yeyɔngɔ ki yɛngɛ wi kan. Wi yaa ye mbe saa saraga sogowogo konaa wi nayinmɛ saraga ki wɔ, paa yɛgɛ ŋga na wi maa ki piin cɛnpiliye yi ni we. Ko puŋgo na, wi yaa yiri. Na wi ka yiri mbe kɔ, pe yaa kɔrɔ ki tɔn wa wi puŋgo na.\n13 «Pilige nuŋgba nuŋgba pyew, simbapyɔ ŋa wì ta yɛlɛ nuŋgba, ma pye jɛrɛgisaga fu, ye yaa wa wɔ saraga sogowoo Yawe Yɛnŋɛlɛ li yeri. Ye yaa la ko woo pinliwɛ pyew†.\n14 «Pinliwɛ pyew ye yaa muwɛ saraga taga wa ti na. Ki yaa pye muwɛ culo kaŋgurugo, mba pe yaa sinmɛ liwoo litiri shyɛn pinlɛ pi ni mboo gbɔn. Ki yɛn muwɛ saraga Yawe Yɛnŋɛlɛ li kan. Ko yɛn kondɛgɛŋgɛlɛ ŋgele ke yɛn kɔsaga fu, ke yaa la piin fɔ sanga pyew. 15 Pinliwɛ pyew, pe yaa simbapyɔ wi wɔ saraga, naa muwɛ yarikanga ki ni, konaa sinmɛ liwoo pi ni, ti yaa la piin saraga sogowogo suyi.»\nTara to wi piile pe tasaga ye\n16 «Pa we Fɔ, Yawe Yɛnŋɛlɛ lì yo yɛɛn fɔ: ‹Na tara to wi ka tara laga ka kɔn wa wi yɛɛra tara ti na mbege kan wi pinambiile wa yeri, ki tara laga ki yaa pye ki pinambyɔ wi wogo, mbe ka pye ki pinambyɔ wi pinambiile pe wogo. Ki yaa ka pye pe kɔrɔgɔ. 17 Ɛɛn fɔ na wi ka tara laga ka kɔn wa wi yɛɛra tara ti na mbe kan wi kulonaŋa wa yeri, ki tara laga ki yaa pye kulonaŋa wi wogo fɔ sa gbɔn pe ma wɔ wa kulowo pi ni yɛlɛ na ni li na. Ko puŋgo na, ki yaa sɔngɔrɔ mbe pye tara to wi wogo. Pa kona wi tara laga ki yaa sɔngɔrɔ mbe pye wi pinambiile poro cɛ wogo. 18 Tara to wii daga mbe tara woolo wa tara laga kpɛ tile mbe shɔ wi yeri. Wii daga mbaa pe kɔrɔgɔ tara ti shoo pe yeri. Tara laga ŋga wi yaa kan wi pinambiile pe yeri kɔrɔgɔ, pa wi yaa ki wɔ wa wi yɛɛra tara laga ko ni, jaŋgo paga kanla woolo wa kpɛ purɔ mboo laga wa wi kɔrɔgɔ ki na.› »\nShɛrigo gbɔgɔ ki sɔgɔsaga yinrɛ\n19 «Ko puŋgo na, yeyɔngɔ ŋga ki yɛn wa saraga wɔfɛnnɛ pe yumbiile kpoyi pe yeyɔngɔ ki tanla, ma wa yɔnlɔparawa kamɛŋgɛ kɛɛ ki yeri, a naŋa wì silan lɛ ma kari na ni wa ki tanla. Wele, a mì si laga kà yan wa nawa, wa yɔnlɔ tosaga kamɛŋgɛ kɛɛ ki yeri. 20 A wì silan pye ma yo fɔ: ‹Pa saraga wɔfɛnnɛ pe yaa kaa kapere kala yagawa jasaara kara naa kajɔgɔrɔ gbegele saara kara ti sori laga ki laga ŋga ki ni, konaa muwɛ saara ti ni, wa loŋgo nawa funwa woo pi ni, jaŋgo wa janwa wi ni, lere wa ka ka jiri ki yaara kpoyi ti na mbe ku.› »\n21 Ko puŋgo na, a wì si yiri na ni ma kari wa loŋgo nawa funwa woo pi ni, ma toro na ni wa loŋgo ki yɛngɛlɛ tijɛrɛ ke tanla. Loŋgolo jɛgɛlɛ jɛgɛlɛ kèle la pye wa loŋgo ki yɛngɛlɛ tijɛrɛ ke ni fuun nuŋgba nuŋgba ke na. 22 Wa loŋgo ki yɛngɛlɛ tijɛrɛ ke na, loŋgolo jɛgɛlɛ jɛgɛlɛ kèle la pye wa kiiri kiiri. Li nuŋgba li titɔnlɔwɔ pìla pye mɛtɛrɛ nafa. Li gbemɛ pìla pye mɛtɛrɛ kɛ ma yiri kaŋgurugo. Ki loŋgolo jɛgɛlɛ jɛgɛlɛ ke titɔnlɔwɔ naa ke gbemɛ pi ni, pìla pye ja wa loŋgo ki yɛngɛlɛ ke na. 23 Pàa mboro wa kiiri kiiri ma ki loŋgolo ke ni fuun tijɛrɛ ke maga, ma sɔgɔsara gbegele mari telege ki mboro ti na, mari maga mari fili. 24 A naŋa wì silan pye fɔ: «Lagamɛ wi yɛn sɔgɔsara re, pa shɛrigo gbɔgɔ tunmbyeele pe yaa la leele pe saara kara ti sori wa ti ni.»


Luka 3 AKKDC08 - Ɔrɔmu masacɛ Tibɛri ka masaya saan tan - Bible Search\nLuka 2 Luka 4\nZan batizelikɛla ka waajuli\n(Mat 3.1-6; Mar 1.1-6)\n1Ɔrɔmu masacɛ Tibɛri ka masaya saan tan ni duurunan na, o y'a sɔrɔ Pɔnsi Pilati tun be Zude mara kunna, *Erɔdi tun be Galile mara kunna, a balimacɛ Filipu tun be Iture ni Tarakoniti maraw kunna, ani Lizaniyasi tun be Abilɛni mara kunna. 2O waati kelen na, Anɛ ni Kayifu tun ye sarakalasebagaw kuntigibaw ye. O tuma na, Ala kumana Zakari dencɛ Zan fɛ k'a to kongokolon kɔnɔ. 3O la, Zan ye Zurudɛn baji dafɛ duguw bɛɛ yaala ka mɔgɔw waaju ko u ka nimisa ka faran u ka kojuguw la ka batize waasa u ka hakɛw ka yafa. 4- O kɛra i n'a fɔ kira Ezayi tun y'a sɛbɛn a ka kitabu kɔnɔ cogo min na ko:\n«Mɔgɔ dɔ be pɛrɛnna kongokolon kɔnɔ ko:\n‹Aw ka Matigi ka sira dilan,\naw k'a ka tɛmɛyɔrɔw tilen.\n5Dingɛw bɛɛ bena fa,\nkuluw ni tintinw bɛɛ bena ci ka dakɛɲɛ.\nTɛmɛyɔrɔ gɔngɔrɔninw bena tilen,\nsirajuguw bena dilan.\n6Ala be adamadenw kisi cogo min na, bɛɛ bena o ye.› »\n7- Jamaba min tun be taga Zan fɛ ko a k'u batize, a tun b'a fɔ u ye ko: «Aw fɔnfɔnnidenw, jɔn y'aw lasɔmi ko aw ka boli Ala ka kiti nata ɲa? 8- Aw ka kɛwaliɲumanw kɛ k'a yira ko aw nimisara ka faran aw ka kojuguw la. Aw kana miiri ko Ala bena aw kisi bari Ibrayima ye aw faa ye. Ne b'a fɔ aw ye ko Ala be se ka kabakuru nunu yɛlɛma k'u kɛ Ibrayima deenw ye. 9- Jende labɛnna ka ban yiriw tigɛ kama. Yiri o yiri te denɲuman kɛ, o bɛɛ bena tigɛ ka fili tasuma na.»\n10Jama tun b'a ɲininga ko: «O tuma na, an ka kan ka mun kɛ?»\n11A tun b'u jaabi ko: «Ni deleke fila be mɔgɔ min fɛ, deleke te min fɛ, a ka kelen di o ma. Ni dumunifɛn be mɔgɔ min fɛ, a k'o tilan ni kɔngɔtɔ ye.»\n12- Lɛnpominɛla dɔw fana tagara Zan fɛ ko a k'u batize. Olu y'a ɲininga ko: «Karamɔgɔ, anw ka kan ka mun kɛ?»\n13A y'u jaabi ko: «Wari hakɛ min fɔra aw ye, aw k'o dama minɛ, aw kana dɔ wɛrɛ minɛ ka fara o kan.»\n14Sɔlidasi dɔw fana y'a ɲininga ko: «Anw do, anw ka kan ka mun kɛ?»\nA y'u jaabi ko: «Aw kana mɔgɔ si ka wari minɛ fanga la, aw kana mɔgɔ si tɔɲɔ fana, nga aw ka sara ka aw wasa.»\n15Mɔgɔw tun be kisibaga nali makɔnɔna minkɛ, u bɛɛ tun b'u yɛrɛ ɲiningana yala ni Zan le te Ala ka Mɔgɔ wolomanin nin ye. 16O la, Zan y'a fɔ u bɛɛ ye ko: «Ne b'aw batize ni jii ye, nga min bena na ne kɔ, o ka sebagaya ka bon ni ne ta ye. K'a ka sanbara juru foni, ne kuun ka dɔgɔ o ma. Ale bena aw batize ni Nii Senuman ni tasuma ye. 17A ka sumanfiyɛminan b'a bolo. A ben'a ka *bile gosinin fiyɛ k'a kisɛ don a ka bondo kɔnɔ k'a ɲaga jɛni tasuma fagabali la.»\n18Zan tun be mɔgɔw ladi n'o kuma ɲɔgɔn caaman ye. O cogo la, a tun be kibaru diman fɔ mɔgɔw ye.\n19- Nga Zan ye Zude mara kuntigi Erɔdi kɔrɔfɔ, bari a tun y'a balimacɛ muso Erodiyadi bɔsi a la k'a kɛ a yɛrɛ ta ye. A tun ye kojugu wɛrɛw kɛ fana. 20A m'a dan olu ma, a ye Zan yɛrɛ minɛ k'a don kaso la.\n(Mat 3.13-17; Mar 1.9-11)\n21Zan ye mɔgɔw bɛɛ batize, ka Yezu fana batize. Ka Yezu to Aladali la, sankolo dayɛlɛla, 22- Nii Senuman y'a yɛrɛ kɛ i n'a fɔ jɛnɛtuba, ka jigi a kan. Kumakan dɔ bɔra sankolo la ko: «I ye ne Dencɛ kanunin ye, i koo ka di ne ye haali.»\nYezu Krista buruju\n23Yezu y'a ka baara daminɛ tuma min na, a sii tun be saan bi saba ɲɔgɔn bɔ. Mɔgɔw tun be miiri ko Yezu ye Yusufu deen ye. Yusufu tun ye Eli deen ye. 24Eli tun ye Matati deen ye, Matati fana tun ye Levi deen ye, Levi fana tun ye Mɛliki deen ye, Mɛliki fana tun ye Zannayi deen ye, Zannayi fana tun ye Yusufu deen ye. 25Yusufu fana tun ye Matatiyasi deen ye, Matatiyasi fana tun ye Amɔsi deen ye, Amɔsi fana tun ye Nawumu deen ye, Nawumu fana tun ye Ɛsili deen ye, Ɛsili fana tun ye Nagayi deen ye. 26Nagayi fana tun ye Maati deen ye, Maati fana tun ye Matatiyasi deen ye, Matatiyasi fana tun ye Semeyini deen ye, Semeyini fana tun ye Zozɛki deen ye, Zozɛki fana tun ye Zoda deen ye. 27Zoda fana tun ye Zowanan deen ye, Zowanan fana tun ye Ereza deen ye, Ereza fana tun ye Zorobabɛli deen ye, Zorobabɛli fana tun ye Salatiyɛli deen ye, Salatiyɛli fana tun ye Neri deen ye. 28Neri fana tun ye Mɛliki deen ye, Mɛliki fana tun ye Adi deen ye, Adi fana tun ye Kozamu deen ye, Kozamu fana tun ye Ɛlimadan deen ye, Ɛlimadan fana tun ye Ɛri deen ye. 29Ɛri fana tun ye Zozuwe deen ye, Zozuwe fana tun ye Eliyezɛri deen ye, Eliyezɛri fana tun ye Zoramu deen ye, Zoramu fana tun ye Matati deen ye, Matati fana tun ye Levi deen ye. 30Levi fana tun ye Simeyɔn deen ye, Simeyɔn fana tun ye Zuda deen ye, Zuda fana tun ye Yusufu deen ye, Yusufu fana tun ye Zonamu deen ye, Zonamu fana tun ye Eliyakimu deen ye. 31Eliyakimu fana tun ye Meleya deen ye, Meleya fana tun ye Mɛnna deen ye, Mɛnna fana tun ye Matata deen ye, Matata fana tun ye Natan deen ye, Natan fana tun ye Dawuda deen ye. 32Dawuda fana tun ye Zese deen ye, Zese fana tun ye Zobɛdi deen ye, Zobɛdi fana tun ye Boozi deen ye, Boozi fana tun ye Sala deen ye, Sala fana tun ye Naasɔn deen ye. 33Naasɔn fana tun ye Aminadabu deen ye, Aminadabu fana tun ye Adimɛn deen ye, Adimɛn fana tun ye Aramu deen ye, Aramu fana tun ye Ɛsirɔn deen ye, Ɛsirɔn fana tun ye Pɛrɛti deen ye, Pɛrɛti fana tun ye Zuda deen ye. 34Zuda fana tun ye Yakuba deen ye, Yakuba fana tun ye Isiyaka deen ye, Isiyaka fana tun ye Ibrayima deen ye, Ibrayima fana tun ye Tera deen ye, Tera fana tun ye Nawɔri deen ye. 35Nawɔri fana tun ye Serugi deen ye, Serugi fana tun ye Arago deen ye, Arago fana tun ye Falɛki deen ye, Falɛki fana tun ye Ebɛri deen ye, Ebɛri fana tun ye Sala deen ye. 36Sala fana tun ye Kayinan deen ye, Kayinan fana tun ye Aripakisadi deen ye, Aripakisadi fana tun ye Sɛmu deen ye, Sɛmu fana tun ye Nuhun deen ye, Nuhun fana tun ye Lamɛki deen ye. 37Lamɛki fana tun ye Matusalɛmu deen ye, Matusalɛmu fana tun ye Enɔki deen ye, Enɔki fana tun ye Yerɛdi deen ye, Yerɛdi fana tun ye Maleleyɛli deen ye, Maleleyɛli fana tun ye Kayinan deen ye. 38Kayinan fana tun ye Enɔsi deen ye, Enɔsi fana tun ye Sɛti deen ye, Sɛti fana tun ye Adama deen ye, Adama fana tun ye Ala deen ye.


Zer 1 AKKDC08 - Sarakalasebaga Zeremi, Ilikiyawu dencɛ - Bible Search\nZer int Zer 2\n1Sarakalasebaga Zeremi, Ilikiyawu dencɛ ka kuma, ka bɔ Anatɔti, Bɛnzamɛn mara la.\n2- Masaba kuman'a fɛ, Amɔn dencɛ Zoziyasi ka masaya saan tan ni sabanan la Zuda mara kunna. 3- O kɔ, Masaba kuman'a fɛ tugu Zoziyasi dencɛ Yoyakimu ka tile la Zuda mara kunna, fɔɔ Zoziyasi dencɛ Sedesiyasi saan tan ni kelennan na masaya la Zuda mara kunna, saan nin kalo duurunan na, Zeruzalɛmukaw minɛwaati la ka taga Babilɔni.\nAla be Zeremi wele\n4Masaba y'a fɔ ne ye ko:\n5«San'i baa k'i kɔnɔ ta,\nne tun b'i lɔn.\nSan'i ka wolo,\nne tun y'i woloma k'i kɛ n ta ye,\nk'i kɛ kira ye siya wɛrɛw cɛma.»\n6Ne y'a fɔ ko: «Aa! Matigi, Masaba ne ye denmisɛn ye dɛ! Ne te se kuma na.» 7Nga Masaba ko:\n«I kan'a fɔ ko i ye denmisɛn ye.\nBari, ne mana e ci mɔgɔ o mɔgɔ fɛ, i ka taga.\nNe mana cii o cii fɔ i ye, i k'a fɔ.\n8I kana siran mɔgɔ si ɲa,\nbari ne be n'i ye k'i kisi.\n9O kɔfɛ, Masaba y'a bolo kɛ ka maga ne daa la k'a fɔ ko:\n«O la, ne be ne ka kuma don i daa la.\n10A filɛ, bii,\nne be see d'i ma siyaw ani masaw kan,\njanko k'u bɔn, k'u fili,\nk'u halaki, k'u cɛn,\nk'u lɔ, k'u tutu.»\n11Masaba ye ne ɲininga ko: «Zeremi, e ɲaa be mun le la?» Ne y'a jaabi ko: «Ne ɲaa be amandiyiri bolo le la, min be den joona.» 12Masaba ko: «I y'a ye ka ɲa. Bari ne be kɔlɔsili kɛ janko ne ka kuma ka kɛ joona.»\n13Masaba ye ne ɲininga tugu ko: «E ɲaa be mun le la?» Ne y'a jaabi ko: «Ne ɲaa be nigɛdagaba wiliwilitɔ la tasuma kan. A be kɔgɔdugu ɲafan fɛ ka jɛngɛ ka na ne faan fɛ.»\n14O tuma na, Masaba y'a fɔ ne ye ko: «Kɔgɔdugu ɲafan fɛ le, balawu bena bɔ ka na jamanadenw bɛɛ sɔrɔ. 15Bari, ne bena kɔgɔdugu ɲafan maraw siyaw bɛɛ wele. Ne Masaba le ko ten.\nU ka masa kelen kelen bɛɛ bena na\nu ka masasigilanw bila\nZeruzalɛmu dugu dondaw la.\nU bena wili dugu laminikogo kama,\nka wili Zuda mara duguw bɛɛ kama.\n16«Ne bena u ɲaa gwan u ka kɛwalijuguw bɛɛ kosɔn, bari u banna ne la, ka to ka joow sɔn. Olu yɛrɛ bolo ye fɛɛn min dilan, u b'o le bato. 17Ele kɔni, i k'i cɛ siri. Ne bena min fɔ i ye, i ka wili k'o bɛɛ fɔ u ye. I kana siran u ɲa dɛ! N'o tɛ, ne ben'a kɛ i be siran u ɲa. 18Ayiwa, bii yɛrɛ, ne y'i kɛ i n'a fɔ dugu barikaman, i n'a fɔ nigɛbere, ni kogo ziralaman jamana bɛɛ kama, ni Zuda mara masaw, n'a ka ɲamɔgɔw, n'a ka sarakalasebagaw ni jamanadenw kama. 19U bena i kɛlɛ. Nga u tena se i kɔrɔ. Bari ne be n'i ye waasa k'i kisi. Ne Masaba le ko ten.»


Mun na Yezu ka kalandenw tɛ suun don? | Yezu ka ɲɛnamaya\nMun na Yezu ka kalandenw tɛ suun don?\nMATIYO 9:14-17 MARIKI 2:18-22 LUKA 5:33-39\nZAN KA KALANDENW YE YEZU ƝININGA SUNDON KOO LA\nYezu ye saan 30 ka Tɛmɛnkan seli kɛ. Dɔɔni o kɔ, u ye Zan don kaso la. Kalo damanin tɛmɛna ani Zan bele be kaso la. Zan tun b’a fɛ a ka kalandenw ka tugu Yezu kɔ, nka u dɔw bele m’o kɛ fɔlɔ.\nSisan, saan 31 ka Tɛmɛnkan seli be surunyana. Zan ka ciden dɔw nana bɔ Yezu ye k’a ɲininga ko: “Mun na anw ni Fariziɲɛw be to ka suun don k’a sɔrɔ e ka kalandenw te suun don?” (Matiyo 9:14). Fariziɲɛw fɛ sundon ye landako ye. Kɔfɛ, Yezu yɛrɛ ye ɲɛyirali dɔ fɔ Fariziɲɛcɛ dɔ koo la. O cɛɛ tun b’a yɛrɛ jati mɔgɔ tilennin ye ani a ye delili kɛ ko: “Ala, ne be barika la i ye, bari ne te i n’a fɔ mɔgɔ tɔw . . . Ne be suun don siɲɛ fila lɔgɔkun o lɔgɔkun.” (Luka 18:11, 12). N’a sɔrɔ Zan ka kalandenw delinanko lo ka suun don fana. Wala, n’a sɔrɔ u be suun donna walisa k’a yira k’u dusu kasinin lo sabu Zan be kaso la. N’a sɔrɔ o lo kama u y’u yɛrɛ ɲininga ko mun na Yezu ka kalandenw fana tɛ suun don walisa k’a yira k’u dusu kasinin lo Zan koo la.\nYezu tɛmɛna ɲɛyirali dɔ fɛ k’u jaabi. A ko: “Kɔɲɔcɛ teriw ɲa be se ka sisi k’u ni kɔɲɔcɛ to ɲɔgɔn fɛ wa? Nga, loon dɔ bena se, kɔɲɔcɛ bena bɔsi u la. U bena suun don o tuma na.”—Matiyo 9:15.\nZan yɛrɛ y’a fɔ ko Yezu be komi kɔɲɔcɛ (Zan 3:28, 29). O kama, tuma min na Yezu tun be n’a ka kalandenw ye, u tun tɛ suun don. Nka, ni Yezu nana sa, a ka kalandenw dusu bena kasi ani dumuni lɔgɔ tɛna kɛ u la. N’a suu nana kunu, kuun tɛna kɛ a la tugun u ka suun don.\nO kɔ, Yezu ye ɲɛyirali fila nunu fɔ: “Mɔgɔ si te fani kunkurunkura bari fani kɔrɔman na, bari, kunkurunkura nin bena fani kɔrɔman sama k’a faran. A faranyɔrɔ bena boɲa ni fɔlɔta nin ye. O cogo kelen na, mɔgɔ si te duvɛnkɛnɛ kɛ foroko kɔrɔman na. N’o kɛra, foroko bena cɛn, duvɛn bena bɔn. Mɔgɔw be duvɛnkɛnɛ kɛ forokokura le kɔnɔ.” (Matiyo 9:16, 17). Yezu tun b’a fɛ ka mun lo fɔ do?\nYezu be Zan Batizelikɛla ka kalandenw lo dɛmɛna u ka koo dɔ faamu. A b’a fɛ u k’a lɔn ko mɔgɔ man kan k’a miiri ko ale ka kalandenw bena tugu Yahutuw ka landakow kɔ, i n’a fɔ ka suun don. Yezu ma na walisa ka batoli kɔrɔ dɔ kɛcogo fisaya ani ka mɔgɔw jija o la k’a sɔrɔ mɔgɔw ka ɲi k’o batoli dabila. Yezu nana mɔgɔw jija batoli min na, o basiginin tɛ Yahutu diinan kan. Yezu ka wagati la, o diinan tun basiginin be adamadenw ka landaw lo kan. Tiɲɛn na, Yezu tun t’a ɲinina ka fanin kunkurunin kura kalan k’a nɔrɔ kɔrɔman na wala ka diwɛn kura don foroko kɔrɔ kɔnɔ.\nƝƐYIRALIW SUNDON KOO LA\nMɔgɔ caaman tun ka teli ka fani kalan. Yezu tɛmɛna o fɛ ka ɲɛyirali dɔ fɔ. Ni mɔgɔ ye fani kura ta k’a nɔrɔ fani kɔrɔ la, mun lo be kɛ do? N’u b’o fani kora, fani kura bena kurukuru ka kɔrɔman sama k’a faran.\nMɔgɔ tun be bɛgɛngolow kɛ forokow ye walisa ka diwɛn mara u kɔnɔ. Wagati dɔ tun mana se, o foroko tun be ja ani a tɛ se ka sama tugun. Farati tun b’a la ka diwɛn kura don o foroko ɲɔgɔn kɔnɔ. Ni diwɛn kura be kɔgɔra foroko janin kɔnɔ, a be se ka funu ani ka ci.\nJɔn lo tun be suun don Yezu ka wagati la ani mun na do?\nKa Yezu to n’a ka kalandenw ye, mun na u tun tɛ suun don? Nka kɔfɛ, mun lo tun bena a to u be suun don?\nYezu ye ɲɛyirali minw fɔ fani kura ni diwɛn kura koo la, u kɔrɔ ko di?\nA ci dɔ ma A ci dɔ ma Mun na Yezu ka kalandenw tɛ suun don?\njy sap. 28 ɲɛɛ 70-71


Yezu: Sagadɛndɛla ɲanaman | Yezu ka ɲɛnamaya\nSagadɛndɛla ɲanaman ani wɛɛrɛw\nYEZU BE KUMA SAGADƐNDƐLA ƝANAMAN ANI WƐƐRƐW KOO LA\nYezu bele be Zude mara la. A be mɔgɔw kalanna. Sisan, a be kuma koo dɔw la a lamɛnbagaw be minw lɔn ka ɲɛ: sagaw ani wɛɛrɛw. Nka a be min fɔ, o ye ntalen kuma lo ye. N’a sɔrɔ Yahutuw hakili be masacɛ Dawuda ka kuma nunu na: “Masaba [Jehova] le ye ne marabaga ye, i ko sagadɛndɛbaga, o la, ne tena dɛsɛ foyi la. A b’a to ne be lafiɲɛ binkɛnɛ yɔrɔ la.” (Zaburuw 23:1, 2). Zaburu dɔ wɛrɛ la, Dawuda y’a fɔ jama ye ko: “An k’an kunbiri gwan Masaba kɔrɔ, ale min y’an dan. Bari, an ka Ala lo. An ye jama ye min b’a ka mara kɔnɔ. An be i ko sagakulu, a be min mara.” (Zaburuw 95:6, 7). Kabi Israɛldenw be Musa ka sariya fanga kɔrɔ, u b’u suma ni sagakulu ye.\nO “sagaw” be “wɛɛrɛ” kɔnɔ: o kɔrɔ ko Israɛldenw wolola k’u yɛrɛ sɔrɔ Musa ka sariya fanga kɔrɔ. O sariya tun be i n’a fɔ kogo: a be Israɛldenw dɛmɛ u k’u mabɔ siya wɛrɛw ka koo nɔgɔninw na sabu olu tɛ Musa ka sariya fanga kɔrɔ. Nka Israɛlden dɔw ye Ala ka sagakulu niin tɔɔrɔ. Yezu y’a fɔ ko: “Tiɲɛ tiɲɛ na, ne b’a fɔ aw ye ko ni mɔgɔ min ma don ni wɛɛrɛ daa ye, fɔɔ ka pan ka don ni faan wɛrɛ ye, o tigi ye soon ye, benkannikɛla lo. Nga min be don ni wɛɛrɛ daa ye, ale lo ye saga nunu dɛndɛbaga ye.”—Zan 10:1, 2.\nJama y’o kumaw mɛn minkɛ, n’a sɔrɔ u miirila mɔgɔ dɔw koo la minw b’a fɔ k’olu ye Masiya wala Krista ye. O ɲɔgɔnna mɔgɔw ye soonw ni benkannikɛlaw lo ye. U ye mɔgɔ lafilibagaw lo ye. Jama man kan ka tugu u kɔ. U ka kan ka tugu “saga nunu dɛndɛbaga” le kɔ. Yezu y’a fɔ ale koo la ko:\n“Daa kɔlɔsibaga be daa yɛlɛ a ye. Sagaw be mɛnni kɛ a fɛ, minw y’a taw ye, a b’u tɔgɔw wele kelen kelen ka bɔ n’u ye kɛnɛma. N’a bɔra n’a ta nunu bɛɛ ye kɛnɛma ka ban, a be bila u ɲa, u be tugu a kɔ, bari u b’a kaan lɔn. U tena tugu mɔgɔ wɛrɛ kɔ fewu, u bena boli a ɲa yɛrɛ, bari u te ale kaan lɔn.”—Zan 10:3-5.\nZan Batizelikɛla be i ko daa kɔrɔsibaga. A ma mɛɛn, ale tun y’a fɔ ko Ala ka sagaw ka kan ka tugu Yezu lo kɔ. Galile mara la, ani yan Zude mara la, o saga dɔw ye Yezu kaan faranfasi ka lɔn. A bena u ɲɛminɛ ka taga n’u ye min? N’u tugura a kɔ, u bena mun lo sɔrɔ? Minw y’o ntalen kuma mɛn, n’a sɔrɔ u dɔw y’u yɛrɛ ɲininga a kɔrɔ la sabu “u m’a faamu.”—Zan 10:6.\nYezu y’a ɲɛfɔ ko: “Tiɲɛ tiɲɛ na, ne b’a fɔ aw ye ko sagaw be don ni daa min ye wɛɛrɛ kɔnɔ, ne lo. Minw bɛɛ kɔnna ne ɲa, olu bɛɛ ye soonw ni benkannikɛlaw le ye. Nga sagaw ma mɛnni kɛ u fɛ. Ne le ye donda ye. Ni mɔgɔ min donna n’o daa ye, o tigi bena kisi. A bena don, ka bɔ, k’a ka dumuni sɔrɔ.”—Zan 10:7-9.\nYezu be min fɔra ten, a gwɛnin lo k’o ye kalan kura ye. A lamɛnbagaw b’a lɔn ko Ala ye layidu min ta ni Israɛl ye kabi wagatijan, Yezu kɔni tɛ o soronanikɛla ye. N’o lo, n’a sɔrɔ a b’a fɛ k’a fɔ le ko a be saga minw ɲɛminɛna “ka bɔ n’u ye,” u ka ɲi ka don wɛɛrɛ dɔ wɛrɛ kɔnɔ. U bena mun lo sɔrɔ yen?\nYezu lɔyɔrɔ ye min ye, a y’o ɲɛfɔ tugun ko: “Ne nana waasa mɔgɔw ka kisi ani u ka hɛrɛ ka sabati. Ne ye sagaw dɛndɛbagaɲuman ye. Sagaw dɛndɛbaga ɲanaman b’a nii di a ka sagaw kosɔn.” (Zan 10:10, 11). Yezu tun kɔnna k’a ka kalandenw jigi sigi ko: “Aw kɛra i n’a fɔ sagakulufitini. O n’a ta bɛɛ, aw kana siran, bari a diyara aw Faa ye k’a ka masaya d’aw ma.” (Luka 12:32). Tiɲɛn na, Yezu bena o “sagakulufitini” mɔgɔw ɲɛminɛ ka don n’u ye wɛɛrɛ dɔ wɛrɛ kɔnɔ walisa u ka “kisi ani u ka hɛrɛ ka sabati.” Ka kɛ o “sagakulufitini” mɔgɔw ye, o ye nɛɛma ye dɛ!\nNka Yezu ka kuma ma ban. A y’a fara a kan ko: “Saga dɔ wɛrɛw be ne fɛ minw te wɛɛrɛ nin kɔnɔ. Fɔɔ n ka na n’u ye. U bena na n kaan mɛn. U bɛɛ be kɛ kulu kelen ye, ani dɛndɛbaga kelen u kɔ.” (Zan 10:16). O “saga dɔ wɛrɛw” tɛ “wɛɛrɛ nin kɔnɔ.” O kɔrɔ ko u tɛ wɛɛrɛ kelen kɔnɔ ni “sagakulufitini” ye, o min bena Masaya sɔrɔ cɛɛn ye. O sagakulu fila ka ɲɛnamaya kɛyɔrɔ tɛ kelen ye. Nka Yezu ka saraka bena u fila bɛɛ nafa. A y’a fɔ ko: “N Faa be n kanu, bari, ne be n nii saraka.”—Zan 10:17.\nJama cɛma, mɔgɔ caaman y’a fɔ ko: “Jinatɔ lo, a kuun wilila.” Nka dɔw y’a yira k’u be lamɛnni kɛra koɲuman ani ko u b’a fɛ ka tugu Sagadɛndɛla ɲanaman kɔ. U ko: “A ka kuma nunu te jinatɔ kumaw ye han! Jina be se ka fiɲɛntɔ ɲaa yɛlɛ wa?” (Zan 10:20, 21). Yezu tun ye cɛɛ min kɛnɛya, min fiyentɔman wolola, siga t’a la, u kaan be ale lo ma.\nTuma min na Yezu kumana sagaw ni wɛɛrɛw koo la, n’a sɔrɔ Yahutuw ye mun lo faamu?\nSagadɛndɛla ɲanaman ye jɔn lo ye, ani a b’a ka sagaw ɲɛminɛ ka taga n’u ye min?\nSaga minw be tugu Yezu kɔ, u be don wɛɛrɛ fila jumanw lo kɔnɔ?\nA ci dɔ ma A ci dɔ ma Sagadɛndɛla ɲanaman ani wɛɛrɛw\njy sap. 80 ɲɛɛ 186-187


Baara kɛ ni Jehova ye loon o loon | Kalan\nKɔrɔsili Sangaso—Kalan | Saan 2018, utikalo\nA KALAN KAAN NIN NA Afrikaans Albanais Allemand Altai Alur Amharique Amis Anglais Arabe Arménien Arménien (occidental) Aymara Azéri Azéri (cyrillique) Bachkir Bas allemend Bassa (cameroun) Bengali Bicol Birman Boulou Bulgare Cakchiquel Capverdien Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Coréen Croate Créole du bélize Créole haïtien Damara Dangme Danois Digor Douala Edo Efik Esan Espagnole Estonien Ewé Fidjien Finnois Fon Français Ga Garifuna Georgien Goun Grec Guarani Gujarati Haoussa Herero Hiligaynon Hindi Hiri Motu Hongrois Hébreu Ibanag Igbo Iloko Indonésien Islandais Isoko Italien Japonais Jula Kabye Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kumanji Kurde kumanji (Caucase) Kurde kurmanji (cyrillique) Kwangali Kwanyama Langue des Signes Américaine Langue des signes Guatémaltèque Langue des signes allemande Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes coréenne Langue des signes costaricienne Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes mexicaine Langue des signes mozambicaine Langue des signes nicaraguayenne Langue des signes panameenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes salvadorienne Langue des signes slovaque Langue des signes sud-africaine Langue des signes taïwanaise Langue des signes tcheque Langue des signes vénézuélienne Langue des signes zambienne Langue des signes zimbabweenne Langue des signes équatorienne Letton Lingala Lituanien Luganda Lunda Luo Luvale Macédonien Malagach Malay Malayalam Mam Mambwé-Lungu Marathi Marshall Maya Mazatec de Huautla Mbunda Mingrélian Mixe Mixtèque (Guerrero) Mongol Moore Motu Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Ndonga Ndébélé Ndébélé(Zimbabwe) Ngabere Norvégien Nzema Néerlandais Népali Okpe Oromo Ossete Otetela Ouzbek Ouzbek (romain) Pangasinan Papiamento (curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Romain Russe Samoan Sango Sepedi Sepulana Serbe Serbe (romain) Sesotho du Lesotho Sesotho d’Afrique du Sud Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmene Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zande Zapotec (de l'isthme) Zoulou langue des signes chinois langue des signes colombienne tamoul tchouvache\nBaara kɛ ni Jehova ye loon o loon\n“An ni Ala ye baarakɛɲɔgɔnw ye.”—1 KOR. 3:9, ABM.\nDƆNKILIW: 64, 111\nSABABU JUMANW LO B’I FƐ KA BAARA KƐ NI JEHOVA YE . . .\nk’i somɔgɔw n’i kerecɛnɲɔgɔnw dɛmɛ?\nka tɔɔw ladon i ka soo?\nka sɔn k’i yɛrɛ di Jehova ka baara la ani ka dɔ fara i ka cidenya baara kan?\n1. An be baara kɛ ni Jehova ye cogo jumanw na?\nDANBAGA tun b’a fɛ adamaden dafaninw ka baara kɛ n’ale ye k’a sago dafa. Bi, adamadenw ka dafabaliya bɛɛ n’a ta, mɔgɔ kantigiw bele be se ka baara kɛ ni Jehova ye loon o loon. Ɲɛyirali fɛ, an ni Ala bena kɛ “baarakɛɲɔgɔnw ye,” n’an be Masaya kibaro diiman fɔ ani n’an be mɔgɔw kalan walisa u ka kɛ Krista ka kalandenw ye (1 Kor. 3:5-9). O baara kɔrɔtanin lo kosɔbɛ. Nɛɛmaba lo sabu Sebagayabɛɛtigi Ala yɛrɛ lo y’an sugandi o baara kama! An be se ka baara kɛ ni Jehova ye cogo wɛrɛw la fana. An b’o kɛ n’an b’an somɔgɔw n’an kerecɛnɲɔgɔnw dɛmɛ, n’an be mɔgɔw ladon an ka soo ani n’an be dɛmɛ don Jehova ka baara la min be kɛra duniɲa kuru bɛɛ kɔnɔ. An bena o lo lajɛ barokun nin na.—Kɔlɔs. 3:23.\n2. An be se ka min kɛ Jehova ka baara la, mun na an man ɲi k’o suma fewu ni tɔɔw ta ye?\n2 Barokun nin lajɛtɔ, i janto nin na: I be se ka min kɛ Jehova ka baara la, kana o suma ni tɔɔw ta ye. A to i hakili la ko mɔgɔw sanda, u ka kɛnɛyako, u ka koow cogoya ani u ka setigiya tɛ kelen ye. Ciden Pol y’a sɛbɛ ko: “Mɔgɔ kelen kelen bɛɛ k’a yɛrɛ sɛgɛsɛgɛ, n’i ye koo dɔ ye n’i be se k’i yɛrɛ boɲa o la, e k’i yɛrɛ boɲa, o ka kɛ i yɛrɛ ka koo la, mɔgɔ si kan’a ta kɛɲɛ n’a tɔɲɔgɔn ta ye ka sɔrɔ k’a yɛrɛ boɲa.”—Gal. 6:4.\nI SOMƆGƆW N’I KERECƐNƝƆGƆNW DƐMƐ\n3. Mɔgɔ min b’a ka denbaya mako wasa, mun na an be se k’a fɔ k’o tigi be baara kɛra ni Ala ye?\n3 Jehova b’a fɛ a sagokɛlaw k’u somɔgɔw ladon. Ɲɛyirali fɛ, n’a sɔrɔ i ka ɲi ka baara kɛ walisa k’i ka denbaya mako wasa. Muso caaman fana be to soo walisa k’u deenw ladon. Bangebaga dɔw tɛ se k’u yɛrɛ ladon ani u deenw lo ka ɲi k’o kɛ. O koow ye waajibiko lo ye. Ala ka Kuma b’a fɔ ko: “Mɔgɔ o mɔgɔ te janto a ka somɔgɔw la, o tigi banna lanaya la. Mɔgɔ min ma la Ala la, ale yɛrɛ ka fisa n’a ye.” (1 Tim. 5:8). N’i be n’o kunkanbaaraw ye, n’a sɔrɔ wagati caaman t’i fɛ ka Alakow kɛ i ko i b’a fɛ cogo min na. Nka, kana i fari faga! N’i b’i ka denbaya mako wasa, o ka di Jehova ye.—1 Kor. 10:31.\n4. Bangebagaw be se ka Ala ka Masaya kɛ u ɲɛnako fɔlɔ ye cogo di? Nafa juman lo b’o la?\n4 Kerecɛn bangebagaw be baara kɛ ni Jehova ye n’u b’u deenw dɛmɛ ka laɲinitaw latigɛ u yɛrɛ ye Alako ta fan fɛ. Bangebaga caaman y’o lo kɛ. O kama, u deenw y’a latigɛ kɔfɛ ka kudayi cidenya baara kɛ Jehova ye hali n’u ka ɲi ka taga yɔrɔjan. U dɔw ye misɔndenw ye, dɔ wɛrɛw tagara dɛmɛ don yɔrɔ minw na waajulikɛlaw man ca. Dɔw fana be baara kɛra Betɛli la. Ni deenw yɔrɔ ka jan, bangebagaw tɛ se ka wagati caaman kɛ n’u ye i ko u b’a fɛ cogo min na. O bɛɛ n’a ta, minw be ni yɛrɛsaraka hakili ye, olu b’u deenw jija u ka to u ka cidenya baara la. Mun na do? Sabu u ninsɔn ka di kosɔbɛ k’a lɔn ko Ala ka Masaya lo y’u deenw ɲɛnako fɔlɔ ye (3 Zan 4). N’a sɔrɔ bangebaga caaman be ni Anɛ ka miiriya ɲɔgɔn ye. Ale y’a fɔ ko a y’a dencɛ Samuyɛli “kalifa” Jehova ma. O bangebagaw fɛ, nɛɛmaba lo ka baara kɛ Jehova ye o cogo la.—1 Sam. 1:28.\n5. I be se k’i ka kafomɔgɔw dɛmɛ cogo di? (Jaa lajɛ, barokun daminɛ na.)\n5 A be se ka kɛ ko balima dɔ b’a bangebagaw ladonna, ko farikolodɛsɛ be dɔ la, ko balima dɔ kɔrɔla wala ko dɔ mako be dɛmɛ na. Ni kunkanbaaraba dɔ t’i fɛ denbaya kɔnɔ, yala i be se k’o balimaw dɛmɛ wa? A filɛ i ka kafo kɔnɔ ni mɔgɔ dɔ mako be dɛmɛ na. Ɲɛyirali fɛ, a be se ka kɛ ko balimamuso dɔ b’a bangebagaw ladonna sabu u kɔrɔla. N’a sɔrɔ i be se ka to n’a bangebagaw ye walisa a ka se ka koo wɛrɛ kɛ. I be se fana ka balima dɔ ta ka taga n’a ye lajɛnw na, sannikɛyɔrɔ la wala ka taga mɔgɔ dɔ filɛ dɔgɔtɔrɔso la. N’i y’o kɛ, i be baara kɛra ni Jehova ye walisa dɔ ka delili ka jaabi.—1 Korɛntikaw 10:24 kalan.\nTƆƆW LADON I KA SOO\n6. An be se ka tɔɔw ladon cogo di?\n6 A lɔnnin lo ko Ala sagokɛlaw be mɔgɔw ladon u ka soo. Bibulu kɔnɔ, gɛrɛkikan kumaden min bayɛlɛmana ko “ladon,” o kɔrɔ ko ka “ɲumanya kɛ lonanw ye.” (Eburuw 13:2). Ɲɛyirali dɔw be sɔrɔ Bibulu kɔnɔ minw b’an dɛmɛ k’a faamu an be se ka tɔɔw ladon cogo min na (Zɛnɛzi 18:1-5). Tuma o tuma, an ka ɲi ka tɛmɛ sababuw fɛ ka tɔɔw dɛmɛ hali n’u t’an “balima dannabaaw” ye. An ka la a la ko an be se k’o kɛ.—Gal. 6:10.\n7. Nafa juman lo b’a la ka kudayi cidenya baarakɛlaw ladon an ka soo?\n7 Kudayi cidenya baarakɛla minw mako be siyɔrɔ la, n’i b’u ladon i ka soo, i be baara kɛra ni Jehova ye (3 Zan 5, 8 kalan). Tuma caaman na, o be sababu di an ma ka “ɲɔgɔn jaa gwɛlɛya.” (Ɔrɔm. 1:11, 12). An ka Olaf ka koo lajɛ. A kanbele tuma, kafokulu kɔrɔsibaga dɔ tun nana bɔ a ka kafo ye. O kafokulu kɔrɔsibaga tun ye cɛgwana ye ani a mako tun be siyɔrɔ la. Kafo kɔnɔ, mɔgɔ si tun tɛ se ka siyɔrɔ di a ma. Olaf bangebagaw tun tɛ Jehova Seerew ye. A y’u deli walisa kafokulu kɔrɔsibaga ka na si u ka soo. U sɔnna nka, u y’a fɔ ko Olaf ka ɲi ka si kanape kan. A y’o lo kɛ ani a ma nimisa o la. A ye wagati ɲuman kɛ ni kafokulu kɔrɔsibaga ye o lɔgɔkun na. Sɔgɔma o sɔgɔma, u tun be wuli joona walisa ka barokun diiman caaman lajɛ daraka tuma na. Kafokulu kɔrɔsibaga ye Olaf jija kosɔbɛ. O kama, Olaf y’a latigɛ ka kudayi cidenya baara kɛ. Saan 40 tɛmɛninw na, a ye misɔndenya baara kɛ jamana caaman na.\n8. Hali ni mɔgɔw t’an waleɲuman lɔn, mun na an ka ɲi ka ɲumanya kɛ u ye? Ɲɛyirali dɔ fɔ.\n8 I be se ka ɲumanya kɛ lonanw ye cogo caaman na, hali n’a daminɛ na mɔgɔw t’i waleɲuman lɔn o kosɔn. An ka ɲɛyirali dɔ lajɛ. Balimamuso dɔ be Ɛsipaɲi ani a tun be bibulukalan kɛra ni Yesica ye. Ale tun be bɔ Ekuwatɛri. Loon dɔ, Yesica tora ka kasi bibulukalan tuma na. Balimamuso y’a ɲininga fɛɛn min kɛra. Yesica y’a fɔ ko sanni ale ka na Ɛsipaɲi, ale ka fantanya tun ka jugu. Loon dɔ, foyi tun t’a fɛ k’a di a denmuso ma jii kɔ. A y’a ɲini k’a deen nigɛnigɛ walisa a ka sinɔgɔ ani a tora ka Ala deli a k’a dɛmɛ. Dɔɔni o kɔ, Jehova Seere fila nana bɔ a ye ani u ye zurunali dɔ di a ma. Nka, a y’u nɛni ani a y’o zurunali faran. A ko: “Aw b’a fɛ n’ ka nin lo di n’ denmuso ma a k’a dumu wa?” Balimamusow y’a ɲini k’a dusu saalo, nka Yesica ma mɛnni kɛ u fɛ. Kɔfɛ, u ye sinsin dɔ fa dumuni na ka na o bila a ka daa la. A tun be kasira sabu a y’a faamu ko Ala tun y’a ka delili jaabi, nka ale lo m’a janto o la. Sisan kɔni, a tun b’a fɛ n’a dusu bɛɛ ye ka Jehova sago kɛ. Siga t’a la, o balimamuso fila ye ɲumanya min kɛ, nafaba sɔrɔla o la!—Waaj. 11:1, 6.\nSƆN K’I YƐRƐ DI KA JEHOVA KA BAARAW KƐ\n9, 10. a) Sababu jumanw tun dira Israɛldenw ma u k’u yɛrɛ di ka baara kɛ Jehova ye? b) Bi, balimacɛw be se ka dɛmɛ don kafo kɔnɔ cogo di?\n9 Galen, sababu caaman tun dira Israɛldenw ma u k’u yɛrɛ di ka baara kɛ Jehova ye (Ɛkiz. 36:2; 1 Til. Kib. 29:5; Neemi 11:2). Bi, sababu caaman b’ele fana fɛ k’i ka wagati, i bololafɛnw ani i ka setigiya kɛ k’i balimaw dɛmɛ. N’i sɔnna k’o kɛ, i bena ninsɔndiya kosɔbɛ ani i bena duga caaman sɔrɔ o la.\n10 Ala ka Kuma be balimacɛw jija u ka baara kɛ ni Jehova ye. U be se k’o kɛ cogo di do? U k’a ɲini ka saratiw dafa walisa ka baara kɛ kafo kɔnɔ i ko kɔrɔsigi cidenw wala diinan mɔgɔkɔrɔw (1 Tim. 3:1, 8, 9; 1 Piyɛri 5:2, 3). Minw b’o kɛ, u ka ɲi k’a ɲini ka balimaw dɛmɛ cogo tigitigi dɔw la ani Alako ta fan fɛ (Kɛw. 6:1-4). Diinan mɔgɔkɔrɔw be se k’a ɲini balimacɛ dɔ fɛ a k’u dɛmɛ koo nunu dɔ la: ka mɔgɔw kunbɛn kafo kɔnɔ, ka sɛbɛw wala kiinw koo ɲɛnabɔ, ka Masaya Boon ladon wala ka koo wɛrɛ kɛ. Yala u delila k’o dɔ ɲini i fɛ wa? Minw b’o baaraw kɛ, olu y’a fɔ k’u be ninsɔndiyaba sɔrɔ o la.\nN’an b’an yɛrɛ di ka Jehova ka baaraw kɛ, o be sababu caaman di an ma ka teri kuraw sɔrɔ (Dakun 11nan lajɛ)\n11. Balimamuso dɔ ye teri minw sɔrɔ Jehova ka baaraw la, olu y’a dɛmɛ cogo di?\n11 Minw b’u yɛrɛ di ka Jehova ka baaraw kɛ, olu ka teli ka teri kuraw sɔrɔ. An ka Margie ka koo lajɛ. Kabi saan 18, ale tun be dɛmɛ don walisa ka Masaya Boonw lɔ. Saan caaman kɔnɔ, a ye fɔrɔmasɔn di sunguru caaman ma. A k’o kɛra sababu ɲuman ye u ye ɲɔgɔn jija Alako ta fan fɛ (Ɔrɔm. 1:12). Margie ye teri minw sɔrɔ o baaraw sababu fɛ, olu y’a jija kosɔbɛ gwɛlɛyaw wagati la. Yala i delila k’i yɛrɛ di walisa ka Masaya Boon n’a ɲɔgɔnnaw lɔ wa? I be se boonlɔ la wo, i tɛ se a la wo, i be se k’i yɛrɛ di k’o baara kɛ.\n12. Ni balawo dɔ cunna, i be se k’i balimaw dɛmɛ cogo di?\n12 Ni balawo dɔ cunna balimaw kan, an be se fana ka baara kɛ ni Ala ye k’u dɛmɛ. Ɲɛyirali fɛ, an be se ka wari di k’u dɛmɛ (Zan 13:34, 35; Kɛw. 11:27-30). An be se fana ka dɛmɛ don ka yɔrɔw saniya wala k’o balimaw ka boon tiɲɛninw lɔ. Balimamuso Gabriela be bɔ Polɔɲi jamana na. Sanjiba tun benna k’ale ka boon tiɲɛ kosɔbɛ. Kafo minw b’a ka soo gɛrɛfɛ, tuma min na o kafodenw nana a dɛmɛ, a ninsɔndiyara kosɔbɛ. A ko: “N’ bɔnɛna fɛɛn minw na, n’ t’a fɛ ka kuma olu koo la sabu bololafɛnw dama lo. Nka, n’ b’a fɛ k’a fɔ aw ye n’ ye nafa caaman minw sɔrɔ. O y’a to n’ y’a faamu ko ka kɛ kerecɛn kafo kɔnɔ, o ɲɔgɔn tɛ yen. Ka fara o kan, ne ye ninsɔndiyaba sɔrɔ.” Mɔgɔ minw ye dɛmɛ sɔrɔ balawow sen fɛ, u caaman y’a fɔ ko olu fana ye nafa caaman sɔrɔ o dɛmɛ barika la. Minw be baara kɛ ni Jehova ye k’o dɛmɛ ɲɔgɔn lase u balimaw ma, olu fana be ninsɔndiyaba sɔrɔ.—Kɛwaliw 20:35; 2 Korɛntikaw 9:6, 7 kalan.\n13. N’an be sɔn k’an yɛrɛ di ka baara kɛ Jehova ye, o b’an ka jɛnɲɔgɔnya sabati n’a ye cogo di? Ɲɛyirali dɔ fɔ.\n13 Balima dɔw tagara kalifa Etazini sabu kɛlɛ b’u ka jamana na. Stephanie ni weleweledala wɛrɛw ye ninsɔndiya sɔrɔ ka baara kɛ ni Ala ye k’o balimaw dɛmɛ. U y’o balimaw dɛmɛ ka boonw ani minan dɔw sɔrɔ. Stephanie y’a fɔ ko: “Balima minw be duniɲa kuru bɛɛ kɔnɔ, olu ye kanuya min yira o balimaw na, u y’u waleɲuman lɔn kosɔbɛ o kosɔn ani u ninsɔn diyara. O koo y’an dusukun sɔrɔ kosɔbɛ. O denbayamɔgɔw b’a miiri ko an y’u dɛmɛ. Nka tiɲɛn fɔ ka di, olu yɛrɛ lo y’an dɛmɛ kosɔbɛ.” A y’a fɔ fana ko: “An y’a ye k’u be Jehova kanu, k’u limaniyanin lo ani k’u jigi lanin be Jehova kan. Tiɲɛn na, o koo ye dɔ fara an ka kanuya kan Jehova koo la. Ka fara o kan, o y’a to Jehova ka ɔriganisasiyɔn be fɛɛn minw bɛɛ di an ma, o fɛɛnw koo diyara an ye kosɔbɛ.”\nDƆ FARA I KA WAAJULI BAARA KAN\n14, 15. a) Ezayi tun be ni miiriya juman lo ye? b) Bi, kerecɛnw be se ka Ezayi ladegi cogo di?\n14 Yala i b’a fɛ ka baara kɛ Jehova ye bɛrɛbɛrɛ wa? Yala a bena diya i ye ka taga dɛmɛ don yɔrɔ minw na weleweledalaw man ca wa? Tiɲɛn lo ko waajibi tɛ an ka taga yɔrɔ wɛrɛ walisa ka baara kɛ Jehova ye. Nka, balima dɔw be se k’o kɛ. U be ni kira Ezayi ka miiriya ɲɔgɔn ye. Tuma min na Jehova ye ɲiningali kɛ ko: “Ne bena jɔn ci? Jɔn le bena taga an ka cira la?” Ezayi y’a fɔ ko: “Ne filɛ nin ye. Ne ci.” (Ezayi 6:8). Yala i be se ani i b’a fɛ ka Jehova ka ɔriganisasiyɔn dɛmɛ wa? I be se k’o kɛ cogo jumanw na?\n15 An be waajuli kɛ ani ka mɔgɔw dɛmɛ u ka kɛ Krista ka kalandenw ye. Ka ɲɛsin o koo ma, Yezu y’a fɔ ko: “Suman tigɛta ka ca, nga baarakɛlaw man ca. Aw ka forotigi daali a ka baarakɛlaw ci ka ta’a ka suman tigɛ.” (Mat. 9:37, 38). Yala i be se ka kɛ piyɔniye ye yɔrɔ min na waajulikɛlaw man ca wa? I be se ka mɔgɔ wɛrɛ dɛmɛ k’o kɛ wa? Balima caaman b’a latigɛ ka kɛ piyɔniyew ye yɔrɔ minw na waajulikɛlaw man ca. Mun na do? Sabu u b’a jati k’o ye fɛɛrɛ ɲuman ye k’a yira k’u be Jehova n’u mɔgɔɲɔgɔnw kanu. Yala i be se ka dɔ fara i ka waajuli baara kan cogo wɛrɛ la wa? N’i y’o kɛ i bena ninsɔndiyaba sɔrɔ o la.\n16, 17. I be se ka baara kɛ bɛrɛbɛrɛ Jehova ye cogo wɛrɛ jumanw na?\n16 Yala a bena diya i ye ka baara kɛ Betɛli la wala ka dɛmɛ don bonlɔbaara dɔ la Jehova ka ɔriganisasiyɔn kɔnɔ wa? I be se k’o kɛ tile kelen, tile damanin lɔgɔkun o lɔgɔkun wala wagati dɔ la. Tuma o tuma, Jehova ka ɔriganisasiyɔn mako be mɔgɔ sifa nunu lo la: minw be sɔn ka baara kɛ yɔrɔ minw na u mako be dɛmɛ na ani u be sɔn ka baara sifa bɛɛ kɛ, hali ni lɔnniya b’u fɛ koo tigitigi dɔ la. Mɔgɔ o mɔgɔ be ni yɛrɛsaraka hakili ye ani a be sɔn ka baara kɛ yɔrɔ min na u mako be dɛmɛ na, o mɔgɔ sifaw koo ka gwɛlɛ Jehova ma.—Zab. 110:3.\n17 Yala i b’a fɛ ka fɔrɔmasɔn wɛrɛ sɔrɔ walisa ka baara kɛ Jehova ye bɛrɛbɛrɛ wa? N’o lo, i be se ka sɛbɛ dɔ dafa walisa ka taga Masaya waajulikɛlaw ka lakɔli kɛ. Balima minw be jɛnɲɔgɔnya ɲuman kɛra ni Jehova ye ani u be kudayi cidenya baara la, olu lo be weele o lakɔli la. U be fɔrɔmasɔn sɔrɔ o lakɔli la walisa ka se ka baara kɛ bɛrɛbɛrɛ Jehova ka ɔriganisasiyɔn kɔnɔ. Minw be sɛbɛ dafa walisa k’o lakɔli kɛ, lakɔli bannin kɔ, u mana u ci yɔrɔ o yɔrɔ, u ka ɲi ka sɔn ka taga. Yala a bena diya i ye ka fɔrɔmasɔn sɔrɔ o lakɔli sababu fɛ walisa ka baara kɛ bɛrɛbɛrɛ Jehova ye wa?—1 Kor. 9:23.\n18. N’an be baara kɛ ni Jehova ye loon o loon, nafa juman b’o la?\n18 Komi an ye Jehova sagokɛlaw ye, an b’an tɛgɛ labila ka mɔgɔw sɔn, an be ɲumanya kɛ u ye ani an b’u kanu. An b’an janto mɔgɔw la loon o loon. O b’a to an be hɛɛrɛ la, an ninsɔn ka di ani an dusukun lafiyanin lo (Gal. 5:22, 23). Jehova b’a tɛgɛ labila ka mɔgɔw sɔn. An ka koow cogoya mana kɛ min o min ye, an be se k’a ladegi ani ka ninsɔndiya sɔrɔ. An be se fana ka kɛ Jehova baarakɛɲɔgɔn ɲumanw ye!—Talenw 3:9, 10.\nA ci dɔ ma A ci dɔ ma Baara kɛ ni Jehova ye loon o loon\nI be ni kunnafoniw bɛɛ ye wa?\nKana i ka miiriyaw basigi koo yetaw dama kan\nDƆ KA ƝƐNAMAYA N’ jijanin lo walisa n’ fari kana faga\nN’an tɛgɛ labilanin lo ka tɔɔw sɔn, ninsɔndiya b’o la\nMuɲuli: Kana a to i jigi be tigɛ\nAN KA TARIKIKO DƆW Kibaro diiman sera cogo min na Pɔrtigal\nTexte Options de téléchargement des publications numériques KƆRƆSILI SANGASO—KALAN Saan 2018, utikalo\nA ci dɔ ma A ci dɔ ma KƆRƆSILI SANGASO—KALAN Saan 2018, utikalo\nSaan 2018, utikalo\nKƆRƆSILI SANGASO—KALAN Saan 2018, utikalo


Eze 37 AKKDC08 - Masaba ka sebagaya sera ne ma. A ye ne - Bible Search\nEze 36 Eze 38\nYelifɛn, mɔgɔ kolow kama\n1Masaba ka sebagaya sera ne ma. A ye ne ta a yɛrɛ Nii barika la ka taga ni ne ye kɔkɛnɛ dɔ cɛmancɛ la. O yɔrɔ fanin tun be mɔgɔ kolow la. 2A y'a kɛ ne munumununa faan bɛɛ la kolo nunu cɛma. Ne y'a ye ko u tun ka ca kɔkɛnɛ nin na, u janin tun be kosɔbɛ. 3A ye ne ɲininga ko: «Adamaden, kolo nunu be se ka kɛ nimanfɛnw ye tugu wa?» Ne y'a jaabi ko: «Matigi, Masaba, ele yɛrɛ le b'o lɔn.» 4O kɔ, a y'a fɔ ne ye ko: «Kiraya kɛ kolo nunu kama k'a fɔ u ye ko: ‹Kolo jalanw, aw ka Masaba ka kuma mɛn!› 5Ne Matigi, Masaba b'a fɔra aw kolo nunu ye ko: ‹Ne bena nii don aw la, aw bena segi ka kɛ nimanw ye. 6Ne bena fasa don aw la ka farisogo di aw ma, k'aw farisogo datugu ni golo ye. Ne bena nii don aw la, aw bena segi ka kɛ nimanw ye. Aw ben'a lɔn ko ne ye Masaba ye.› » 7Ayiwa, ne ye kirayakuma nunu fɔ i ko Masaba tun y'a fɔ ne ye cogo min na. Ka ne to o fɔli la, mankan dɔ bɔra, i n'a fɔ fɛɛn dɔ le be magamagara. Kolo nunu gwɛrɛgwɛrɛla ɲɔgɔn na ka tugutugu ɲɔgɔn na. 8Ne ye filɛli kɛ k'a ye ko fasaw ni farisogo sɔrɔla u fɛ, u datugura ni golo ye. Nga nii tun t'u la. 9O kɔ, a y'a fɔ ne ye ko: «Adamaden, kiraya kɛ k'a fɔ ninakili ye ko Matigi, Masaba ko: ‹Ninakili, na ka bɔ diɲɛ faan naani bɛɛ la ka na don suu nunu na janko u ka se ka kɛ nimanfɛnw ye.› » 10- Ne ye kiraya kɛ i ko a tun fɔra ne ye cogo min na. Ninakili donna u la. U segira ka kɛ nimanw ye ka wili ka lɔ. Jamaba tun lo.\n11Masaba y'a fɔ ne ye ko: «Adamaden, kolo nunu ye Isirayɛliden bɛɛ ye. U b'a fɔ ko u kolow jara, k'u jigi tigɛra, ko u te se ka foyi kɛ. 12O kosɔn, kirayakuma fɔ u ye ko, Matigi, Masaba ko: ‹Ne ka mɔgɔw, ne bena aw ka kaburuw dayɛlɛ k'aw bɔ u kɔnɔ ka kɔsegi n'aw ye Isirayɛli jamana na. 13Ne ka mɔgɔw, ni ne y'aw ka kaburuw dayɛlɛ k'aw bɔ u kɔnɔ tuma min na, o tuma na, aw ben'a lɔn ko ne ye Masaba ye. 14Ne bena n Nii don aw la, aw bena kɛ nimanw ye. Ne bena aw sigi aw ka dugukolo kan. O tuma na, aw ben'a lɔn ko ne Masaba kumana, ko ne ye min fɔ aw ye, ne y'o kɛ. Ne Masaba le ko ten.› »\nMasaba ben'a ka jama kɛ kelen ye tugu\n15Masaba kumana ne fɛ tugu ko: 16«Adamaden, lɔgɔ dɔ ta k'a sɛbɛn a kan ko: ‹Zuda ni Isirayɛliden minw jɛnna n'a ye, nin ye olu ta ye.› Lɔgɔ wɛrɛ ta k'a sɛbɛn a kan ko: ‹Yusufu ta, Efarayimu ka lɔgɔ, ani Isirayɛli ka somɔgɔ minw bɛɛ jɛnna n'a ye, olu ta.› 17I k'u tugu ɲɔgɔn na k'u kɛ lɔgɔ kelen ye i bolo. 18N'i ka mɔgɔw y'i ɲininga ko: ‹I te koo nin kɔrɔ fɔ an ye wa?› 19i k'u jaabi ko ne Matigi, Masaba ko: Lɔgɔ min be Efarayimu bolo, n'o ye Yusufu ta ye ni Isirayɛliden minw jɛnna n'a ye, ne bena o tugu Zuda ka lɔgɔ la k'u kɛ lɔgɔ kelen ye. U bena kɛ kelen ye ne bolo. 20I ye sɛbɛnni kɛ lɔgɔ minw kan, i k'olu minɛ i bolo u ɲakɔrɔ, 21k'a fɔ u ye ko ne Matigi, Masaba ko: Isirayɛlidenw tagara siya wɛrɛw cɛma yɔrɔ minw bɛɛ la, ne bena u bɔ yen k'u lajɛn ɲɔgɔn fɛ k'u segi u yɛrɛ ka jamana kɔnɔ. 22Ne bena u kɛ kelen ye jamana nin kɔnɔ Isirayɛli kuluw kan. Masacɛ kelen bena kɛ u bɛɛ kunna. U tena kɛ fila ye tugu, u tena tilan ka kɛ mara fila ye tugu. 23U tena u yɛrɛ nɔgɔ n'u ka josɔnko, n'u ka kokolonw, n'u ka murutikow si ye tugu. U ye tilenbaliyakow kɛ u sigiyɔrɔ minw bɛɛ la, ne bena u hɔrɔnya o bɛɛ la k'u saniya. U bena kɛ ne ka mɔgɔw ye, ne bena kɛ u ka Ala ye. 24- Ne ka baarakɛla Dawuda bena sigi u kunna. Marabaga kelen bena kɛ u fɛ. U bena ne ka fɔtaw bato ka ne ka kolatigɛninw kɛ ka ɲa. 25Ne ye jamana min di ne ka baarakɛla Yakuba ma, n'aw bɛmaw siginin tun be o kɔnɔ, u bena sigi yen. U n'u deenw n'u mamadenw bena sigi yen kudayi. Ne ka baarakɛla Dawuda le bena kɛ u ka ɲamɔgɔ ye kudayi. 26Ne bena bɛn n'u ye hɛrɛ ka sɔrɔ an ni ɲɔgɔn cɛ, o bɛɛn bena to yen kudayi. Ne bena u ka koo sabati k'u caya. Ne bena sigi u cɛma tuma bɛɛ. 27- Ne sigiyɔrɔ bena kɛ u cɛma. Ne bena kɛ u ka Ala ye, u bena kɛ ne ka mɔgɔw ye. 28O tuma na, siya tɔw ben'a lɔn ko ne ye Masaba le ye, ko ne be Isirayɛli saniya, tuma min na ne be sigi u cɛma fɔɔ tuma bɛɛ.»


Zoz 5 AKKDC08 - Amori minw be Zurudɛn baji tileben faan - Bible Search\nZoz 4 Zoz 6\nIsirayɛlidenw ka kɛnɛkɛnɛko Giligali\n1Amori minw be Zurudɛn baji tileben faan fɛ, olu ka masacɛw bɛɛ, ni kanaanw ka masacɛw bɛɛ, minw be kɔgɔjida la, u y'a mɛn tuma min na ko Masaba ye Zurudɛn baji kɛ a jara, Isirayɛlidenw tɛmɛna minkɛ, u jaa tigɛra. U tun te se ka lɔ Isirayɛlidenw ɲa tugu.\n2O waati la, Masaba y'a fɔ Zozuwe ye ko a ka kabakuru dɔw kɛ muruw ye, ka Isirayɛlidenw kɛnɛkɛnɛ tugu. 3Zozuwe ye kabakuruw kɛ muruw ye ka Isirayɛlidenw kɛnɛkɛnɛ kulu dɔ kan min be wele ko Kɛnɛkɛnɛ kulu. 4O kɛnɛkɛnɛko kɛkun ye nin ye: Mɔgɔ minw tun bɔra Ezipiti jamana na ka taga, olu cɛman minw tun labɛnnin bɛ kɛlɛ kama, olu bɛɛ tun sara k'u to kongokolon kɔnɔ u bɔnin kɔ Ezipiti jamana na. 5Jama min bɛɛ tun bɔra Ezipiti jamana na, olu bɛɛ tun kɛnɛkɛnɛra, nga minw bɛɛ wolola kongokolon kɔnɔ, k'u to sira la u bɔnin kɔ Ezipiti jamana na, olu tun ma sɔrɔ ka kɛnɛkɛnɛ fɔlɔ. 6- Isirayɛlidenw tun taamana kongokolon kɔnɔ saan bi naani, mɔgɔ minw bɛɛ tun be se ka taga kɛlɛ la u bɔtuma na Ezipiti jamana na, olu bɛɛ tun sara. Bari u tun ma sɔn ka mɛnni kɛ Masaba fɛ. Masaba tun y'a fɔ u ye k'a gwɛlɛya ko ale tun y'a daa di u faaw ma jamana min koo la, nɔnɔ ni lii ka ca yɔrɔ min na kosɔbɛ, ko u ɲaa tena la o jamana diman nin kan tugu. 7A ye u deenw le bila u nɔɔ na, Zozuwe ye olu le kɛnɛkɛnɛ, bari u tun ma kɛnɛkɛnɛ k'u to sira la. 8U ye jama bɛɛ kɛnɛkɛnɛ ka ban tuma min na, u tora u sigiyɔrɔ la fɔɔ u kɛnɛyara. 9O kɔ, Masaba y'a fɔ Zozuwe ye ko: «Maloya min tun be aw kan Ezipiti, ne y'o bɔ aw kunna bii.» O la, u y'o yɔrɔ tɔgɔ la ko Giligali, halibi, u b'a wele ten.\nHɔrɔnya ɲanagwɛ fɔlɔ\n10- Isirayɛlidenw sigira Giligali, Zeriko kɛnɛba la, k'u ka *Hɔrɔnya ɲanagwɛ kɛ kalo nin tile tan ni naaninan loon wulafɛ. 11Hɔrɔnya ɲanagwɛ loon dugusagwɛ, u ye buru ɲimi, fununan te min na, ka sumanyirannin ɲimi o loon kelen bɛɛ la, o bɛɛ tun ye jamana nin kɔnɔ suman ye. 12- O dugusagwɛ tugu, u ye jamana nin kɔnɔ suman dumu dɔrɔn. Ala ye maanɛ diko dabila, u ma maanɛ sɔrɔ tugu, suman minw be sɔrɔ Kanaan jamana kɔnɔ, u tora k'o dumu o saan nin kɔnɔ.\nMasaba ka kɛlɛdenw ɲamɔgɔ\n13Zozuwe tun be Zeriko gɛrɛfɛ, a ko a be filɛli kɛ dɔrɔn, a ye mɔgɔ dɔ lɔnin ye a gɛrɛfɛ, murujan b'a bolo, a foroko b'a gɛrɛn na. Zozuwe gwɛrɛl'a la k'a ɲininga ko: «I be anw kɔ wa, walima anw jugu kɔ?» 14Cɛɛ ye Zozuwe jaabi ko: «Ayi, ne ye Masaba ka kɛlɛdenw ɲamɔgɔ ye, ne nana sisan le.» Zozuwe y'a kunbiri gwan k'a ɲaa biri duguma, k'a boɲa ani k'a fɔ a ye ko: «Ne Matigi b'a fɛ ka mun le fɔ a ka baarakɛla ye?» 15Masaba ka kɛlɛdenw ɲamɔgɔ nin y'a fɔ Zozuwe ye ko: «I ka sanbara bɔ, bari i be yɔrɔ min na, o ye Ala ka yɔrɔ ye.» Zozuwe y'o kɛ.


Yesu nɔɔrɔ yirara karamɔgɔdenw na\nNowanburukalo 24, 2019\nMatigi ani an Kisibaga Yesu Kirisita ye Ala ɲanaman ye ani a nɔɔrɔ yirara o ɲana. A ma kɛ adamaden dɔrɔn ye min woro ra npogotigi Mariyamu fɛ, nka a ye Ala ɲanaman fana ye. A bɛ Ala ta Alaya sabaw ra, Fa, Dencɛ ani Nin Saninman ! Ala ɲanaman kelenpe. Fa ye a ci dugukolo kan ka tɔɔrɔ ani ka sa an nɔ na. O la an ka lɔn ko Yesu Kirisita a ta cogo flaw ra ( adamaden cogo ka woro npogotigi Mariyamu fɛ, Alamaya cogo (Ala ta Alaya sabaw kelen lo) an Matigi ni an Kisibaga yɛrɛ yɛrɛ lo.\n© 2021 Trans World Radio • Min bɛ fanga di a ma Arajo TWR Jεnɲɔgɔnya ra nin The A Group


Mal 1 AKKDC08 - Masaba ye kuma min fɔ Isirayɛlidenw ye - Bible Search\nIsirayɛli koo ka di Masaba ye\n1Masaba ye kuma min fɔ Isirayɛlidenw ye Malasi barika la, olu ye nin ye: 2- - Masaba ko: «Aw koo ka di ne ye. Nga aw do b'a fɔ ko: ‹Mun le b'a yira ko anw koo ka di e ye?› Ezawu tun te Yakuba kɔrɔcɛ ye wa? Ne Masaba b'a fɔ aw ye ko, Yakuba koo diyara ne ye, 3Ezawu koo man di ne ye. N y'a ka kuluyɔrɔ kɛ yɔrɔlakolon ye, k'a cɛɛn di kongowuluw ma. 4Ni edɔmuw y'a fɔ ko: ‹An ka yɔrɔ cira, nga an ben'a lɔ tugu,› ne Masaba, Setigi le ko u k'a lɔ, ne ben'a ci. Mɔgɔw bena tɔgɔkura la a kan ko: ‹Marajugu,› ani ko: ‹Ala diminin be siya min kɔrɔ tuma bɛɛ.› 5Aw ɲaa bena o ye, aw ben'a fɔ ko: ‹Masaba ka sebagaya sera Isirayɛli jamana kɔɔ kan!›\nSarakalasebagaw ka kɛwalijuguw\n6«Deen b'a faa boɲa, baaraden b'a kuntigi boɲa. Ni ne ye aw faa ye, ne ka kan ni boɲa min ye, o be min? Ni ne ye aw ka Masaba ye, ne ka kan ni boɲa min ye, o be min? Ne Masaba, Setigi le b'o fɔra aw sarakalasebagaw ye, aw minw be ne dɔgɔyara. Aw be sɔrɔ k'a fɔ ko: ‹An y'i dɔgɔya cogo di?› 7Aw be n dɔgɔya, bari aw be ne ni dumunifɛn minw ye ne ka sarakabɔyɔrɔ la, u saniyanin tɛ. Aw be tila k'a fɔ ko: ‹An m'i jati cogo di?› Aw b'a fɔ ko: ‹Masaba ka dumuni te foyi ye!› O la, aw te ne jati. 8- Aw be na ni begɛn ɲaa fiɲɛnninw ye k'u kɛ saraka ye ne ye. O ka ɲi wa? Aw be na ni dɔw senkelenninw ye, dɔw banabagatɔlaman, o ka ɲi wa? Aw k'o ɲɔgɔnw di aw ka jamanatigi ma sa, yala a bena diy'a ye wa? Yala a bena i kunbɛn ka ɲa wa? Ne Masaba, Setigi le ko ten. 9O la sa, aw ye ne Ala daali, waasa n ka makari aw na. Aw ka koo nin kɛnin kɔ, ne bena sɔn aw ma wa? Ne Masaba, Setigi le ko ten.\n10«Ee! Mɔgɔ kelen jumɛn le bena n ka soo daa tugu sa? Waasa aw kana tasuma mana n ka sarakabɔyɔrɔ la gwansan! Aw nigɛ te n na hali dɔɔni! Ne Masaba, Setigi le ko ten. Aw be saraka minw bɔ, n t'u minɛ. 11Bari, k'a ta kɔrɔn fɛ, ka ta'a bila tileben fɛ, ne tɔgɔ ka bon siyaw cɛma. Yɔrɔ bɛɛ la, wusulan be jɛni ne ye ani sarakafɛn saniyanin, bari ne tɔgɔ ka bon siyaw cɛma. Ne Masaba, Setigi le ko ten. 12K'a sɔrɔ, aw be ne dɔgɔya, ka to k'a fɔ ko: ‹Masaba ka sarakabɔyɔrɔ nɔgɔnin lo. Dumuni min be yen, o fana ma ɲi.› 13Aw b'a fɔ ko: ‹Nin ye sɛgɛn ye dɛ!› Aw be n ka koo lɔgɔbɔ ten le. Ne le ko ten. Aw be na ni begɛn soɲaninw ye, ni senkelenninw ani bananinw ye, k'u saraka ne ye. Ne be se k'olu minɛ aw fɛ wa? 14Ni begɛndafanin cɛman be namaramɔgɔ min ka wɛɛrɛ kɔnɔ, n'a y'o to yen ka begɛn wɛrɛ kɛ a ka dadili saraka ye, fiɲɛ be min na, o tigi ka danga. Bari ne ye Masaba le ye. Ne Masaba, Setigi le ko ten. Siyaw bɛɛ ka kan ka siran n ɲa.


Zaki 5 AKKDC08 - Sisan, n kaan be aw nafolotigiw le ma. - Bible Search\nZaki 4 Piy fɔlɔ int\nLadili min be di nafolotigiw ma\n1Sisan, n kaan be aw nafolotigiw le ma. Aw ka kasi kosɔbɛ, bari bɔnɛ bena kɛ aw ta ye. 2Aw k'a lɔn ko aw ka nafolo tolinin lo, bagabagaw y'aw ka faniw ɲimiɲimi. 3- Aw ka sanu n'aw ka wari bɛɛ sɔnnin lo. O soon nin bena aw ka tigɛgwɛlɛya yira, a bena aw halaki i n'a fɔ tasuma. Aw ye nafolo lajɛn aw yɛrɛw ye waati laban nin na. 4- Baaraden minw ye baara kɛ aw ka foro kɔnɔ, aw ma olu ka saraw di u ma. Matigi, Setigi y'o baaraden nunu kasikan mɛn. 5Diɲɛ na, aw ye faamadumuni kɛ k'aw diyanakow kɛ, ka tulɔ i n'a fɔ begɛn fagata, k'aw salon kɔnɔ. 6Aw ye mɔgɔtilenninw jalaki k'u faga. U ma aw sɔsɔ.\nAw ye muɲu\n7N badenw, aw ye muɲu fɔɔ ka se Matigi kɔsegilon ma i n'a fɔ sɛnɛkɛla be muɲu cogo min na. Ni sanji fɔlɔ benna, a be muɲu fɔɔ ka se sanji laban ka ben ma, a be sɔrɔ k'a ka baara nafa sɔrɔ. 8O cogo kelen na, aw fana ka muɲu, ka jija bari Matigi kɔsegituma surunyana. 9N badenw, aw kana dimi mara ka to ka ɲɔgɔn kɔrɔfɔ janko Ala kana aw kiti. A labɛnnin lo kiti kama dɛ. 10N balima kira minw kumana Matigi tɔgɔ la, olu ye tɔɔrɔ muɲu cogo min na, aw ka olu ladege. 11- Mɔgɔ minw be muɲu fɔɔ ka se a daan ma, anw k'olu dagamunin lo. Zɔbu muɲuna cogo min na, n ko aw y'o mɛn kɛ. Matigi nana min kɛ a ye laban na, aw b'o lɔn. Matigi ye ɲumanya ni makaritigi ye.\nAn kana kali\n12- N badenw, aw kana kali abada. Aw kana kali sankolo la, walima dugukolo la. Aw kana kali cogo si la. Aw k'a fɔ ko ɔnhɔn ni ɔnhɔn lo, k'a fɔ ayi ni ayi lo, waasa Ala ka kiti kana ben aw kan.\nKa Ala daali banabagatɔw ye\n13N'aw dɔ be tɔɔrɔ la, a ka Ala daali. Min nisɔn ka di, o ka Ala tanu ni dɔnkiliw ye. 14- N'aw dɔ man kɛnɛ, o tigi ka Krista ka jama ɲamɔgɔw wele, u ka daalili kɛ a ye ka tulu kɛ a kuun na Matigi tɔgɔ la. 15O daalili min be kɛ k'u jigi to Matigi kan, o bena banabagatɔ kisi, Matigi ben'a kɛnɛya. N'o y'a sɔrɔ a ye hakɛ kɛ, a bena o yafa sɔrɔ. 16O la sa, aw ye hakɛ minw kɛ, aw ka olu fɔ ɲɔgɔn ye ka Ala daali ɲɔgɔn ye waasa aw be kɛnɛya. Barika be mɔgɔtilennin ka daalili la kosɔbɛ. 17- Kira Eli tun ye anw bɔɲɔgɔnko adamaden ye. A y'a jigi la Ala kan k'a daali ko sanji kana na. Sanji fana ma na fɔɔ saan saba ni kalo wɔɔrɔ. 18- O kɔ, a ye daalili kɛ tugu, sanji nana, sumanw ɲana.\n19N badenw, n'aw dɔ filila ka tiɲɛ sira bila, ni min kɛra sababu ye k'a kɔsegi, 20- aw k'a lɔn ko ni mɔgɔ min ye hakɛkɛla kɔsegi ka bɔ a ka filisira kan, o tigi be kɛ sababu ye k'a tɔɲɔgɔn kisi, hakɛ caaman be yafa.


Krista cogoya yɛlɛmana | Yezu ka ɲɛnamaya\nKrista y’a yɛrɛ yira a ka nɔɔrɔ la\nMATIYO 16:28–17:13 MARIKI 9:1-13 LUKA 9:27-36\nYEZU COGOYA YƐLƐMANI\nCIDENW YE ALA KUMAKAN MƐN\nYezu be mɔgɔw kalanna Sezare Filipu mara la. Kilomɛtɛrɛ 25 ɲɔgɔn lo b’o yɔrɔ ni Ɛrɛmɔn kulu cɛ. O yɔrɔ la le Yezu ye kuma kabakoman dɔw fɔ a ka cidenw ye. A ko: “Tiɲɛ na, ne b’a fɔ aw ye ko aw minw be yan, aw dɔw tena sa n’u ma Mɔgɔ Dencɛ natɔ ye n’a ka masaya ye.”—Matiyo 16:28.\nN’a sɔrɔ cidenw y’u yɛrɛ ɲininga ko Yezu b’a fɛ ka mun lo fɔ. Lɔgɔkun kelen ɲɔgɔn o kɔ, Yezu n’a ka ciden saba nunu tagara kulujan dɔ kan: Piyɛri, Zaki ani Zan. N’a sɔrɔ suu tun kora sabu ciden saba nunu y’a daminɛ ka sinɔgɔ. Ka Yezu to delili la, a cogoya yɛlɛmana a ka cidenw ɲɛɛ na. Cidenw y’a ye ko a ɲɛda be manamanana i n’a fɔ tile ani a ka faniw gwɛra parapara fɔɔ u be manamana.\nO kɔ, mɔgɔ fila y’u yɛrɛ yira: a fɔra k’u ye “Musa ni Eli” ye. Yezu tun “bena taga Zeruzalɛmu ka sa cogo min na,” u y’a daminɛ ka kuma n’a ye o koo la (Luka 9:30, 31). Yezu yɛrɛ tun kumana a ka saya n’a suu kununi koo la a ma mɛɛn (Matiyo 16:21). Piyɛri tun b’a miiri ko Yezu man ɲi ka tɔɔrɔ ani ka sa. Nka, Yezu ni Musa ni Eli kumana min koo la, o y’a yira ko waajibi tun lo o ka kɛ.\nSinɔgɔ bɔra ciden saba ɲɛɛw na sisan, u kabakoyanin be filɛri kɛra ani ka mɛnni kɛ. Yelifɛn tun lo, nka a tun be komi a be kɛra yɛrɛ yɛrɛ le. O kama, Piyɛri y’a ɲini k’a niin don o koo la. A ko: “Karamɔgɔ, a ka ɲi an ka to yan. Anw bena bugu saba lɔ, e ta kelen, Musa ta kelen, Eli ta kelen.” (Mariki 9:5). N’a sɔrɔ Piyɛri b’a fɛ k’o bugu saba lɔ walisa o yelifɛn ka mɛɛn.\nKa Piyɛri to kuma na, sankaba manamananin dɔ jigira k’u datugu. Kumakan dɔ bɔra o sankaba kɔnɔ k’a fɔ ko: “Nin ye ne Dencɛ kanunin ye. Ne sagoladen lo, aw ka mɛnni kɛ a fɛ.” Cidenw ye Ala kumakan mɛn minkɛ, u benna k’u ɲɛɛ biri duguma, bari u tun siranna kosɔbɛ. Nka, Yezu y’a fɔ u ye ko: “Aw kana siran, aw ye wili.” (Matiyo 17:5-7). U wulila tuma min na, u y’a ko Yezu dɔrɔn lo tun be yen. O yelifɛn tun banna. Dugu gwɛra tuma min na, u jigitɔ ka bɔ kulu kan, Yezu ye kangari la u ye ko: “Aw ye koo minw ye kulu kan, aw kana o lakali mɔgɔ si ye, fɔɔ ni Mɔgɔ Dencɛ kununna a sanin kɔ.”—Matiyo 17:9.\nEli yera o yelifɛn na minkɛ, o y’a to cidenw ye Yezu ɲininga ko: “Mun na sariya karamɔgɔw ko Eli ka kan ka na kisibaga ɲa?” Yezu y’u jaabi ko: “Eli nana ka ban, nga u m’a lɔn.” (Matiyo 17:10-12). Yezu tun be kumana Zan Batizelikɛla koo lo la, ale min ka cidenya baara tun be i n’a fɔ Eli ta. Eli tun ye sira labɛn Elize ye cogo min na, Zan Batizelikɛla ye sira labɛn Krista ye o cogo kelen na.\nSiga t’a la, o yelifɛn ye dɔ fara Yezu ni cidenw barika kan! O yelifɛn tun be Krista ka Masaya nɔɔrɔ yira. O cogo la, kalandenw ye “Mɔgɔ Dencɛ natɔ ye n’a ka masaya ye” i ko Yezu tun y’a fɔ u ye cogo min na (Matiyo 16:28). K’u to kulu kan, u “ɲaa lara a ka nɔɔrɔ kan.” Fariziɲɛw tun y’a ɲini Yezu fɛ ko a ka kabako dɔ kɛ k’a yira ko Ala y’ale lo sugandi k’a kɛ Masacɛ ye. Yezu tun ma sɔn ka kabako si kɛ u ye. Nka, a y’a to a ka kalandenw k’a ye a ka nɔɔrɔ la. O y’a to u lara kiraya kumaw na minw ɲɛsinna Ala ka Masaya koo ma. Kɔfɛ, ciden Piyɛri y’a sɛbɛ ko: “O kow bɛɛ y’a jira an na k’a jɛya ko kiraw ka kuma ye tiɲɛ de ye.”—2 Piyɛri 1:16-19, ABM.\nYezu ka kalanden dɔw y’a natɔ ye cogo di a ka Masaya la sanni u ka sa?\nYelifɛn kɔnɔ, Musa ni Eli kumana ni Yezu ye mun koo lo la?\nMun na o yelifɛn ye dɔ fara Yezu ka kalandenw barika kan?\nPiyɛri kɛra kantigi ye, kɔrɔbɔliw bɛɛ n’a ta\nPiyɛri ka limaniya n’a ka kantigiya y’a dɛmɛ cogo di a sɔnna Yezu ka kololi ma?\nA ci dɔ ma A ci dɔ ma Krista y’a yɛrɛ yira a ka nɔɔrɔ la\njy sap. 60 ɲɛɛ 144-145